Shahir, Jaskin bersatu

KUALA LUMPUR, 3 September- Penyanyi, Shahir Zawawi kini sah bergelar suami kepada wanita pilihannya, Jaludin Jaskin.Shahir diijabkabulkan oleh bapa pengantin, Jaludin Nongche dengan disaksikan Penolong Pendaftar Nikah, Ustaz Muhammad Hakimi Mustapai dan bapa pengantin lelaki, Zawawi Abdullah sekitar pukul 9.10 malam tadi.Majlis yang dihadiri keluarga, teman rapat dan rakan media itu menyaksikan pengantin lelaki menyerahkan mas kahwin RM300 kepada pengantin perempuan dengan wang hantaran bernilai RM20,000.Pasangan merpati dua sejoli itu tampil dengan busana putih pada hari pernikahan, diserikan lagi dengan gubahan cantik dulang hantaran lima berbalas tujuh.Majlis penuh bermakna itu berlangsung di sebuah premis perkahwinan tertutup di One City, Subang Jaya.Warganet serta pengikut di media sosial mula menghujani komen tahniah di media sosial Shahir dan turut mendoakan perkahwinan yang didirikan kekal sehingga penghujungnya.Shahir, atau nama sebenarnya Ahmad Shahir Zawawi menghilang seketika daripada dunia seni dan kini tampil dengan single terbaharunya yang berjudul Halal.Penyanyi lagu Kebahagiaan Dalam Perpisahan itu juga akan melangsungkan majlis resepsinya hari ini.

(Sekitar majlis pernikahan penyanyi, Shahir Zawawi dan Jaskin Jaludin di Subang Jaya/FB)


'Cinta Tak Mengerti' sentuhan komposer seberang

(Syazwan Shuhaimi ketika menyanyikan lagu 'Cinta Tak Mengerti')

KUALA LUMPUR, 4 September- Penyanyi Syazwan Shuhaimi kembali dengan sebuah lagu baharu berjudul 'Cinta Tak Mengerti'.Lagu itu merupakan sentuhan komposer terkenal dari seberang iaitu Agie Prakasya.Biarpun hampir setahun tidak merakamkan dengan lagu baharu, jejaka ini terus aktif melakukan persembahan dan memenuhi jemputan bagi program yang telah disusun oleh pihak pengurusan.Menurut adik kepada pelakon popular, Eira Syazira genre yang ditampilkan dalam lagu itu sedikit berbeza dengan lagu sebelumnya kerana ingin tampilkan kelainan dan kemampuan yang boleh ditonjolkan selain bereksperimen dengan kemampuan vokalnya.Bagi muzik video lagu itu, ia dihasilkan di ibu negara dan masa yang diambil adalah satu hari.Penghasilannya juga adalah cetusan idea seperti drama korea.

(Syazwan Shuhaimi bersama Syafiqah Ishak (kiri) dan Ismail Adnan (kanan) dalam Selamat Pagi Malaysia)

Menjawab soalan berkenaan siapakah gandingan yang dirasakan sesuai untuk menyanyikan lagu bersama, beliau tidak menolak sekiranya diberikan peluang untuk digandingkan bersama Hael Hussaini atau Ernie Zakri.Ketika ditanya dalam Selamat Pagi Malaysia, jejaka berusia 36 tahun itu tidak pernah merancang untuk bekerjasama dengan komposer dari Indonesia dan menyatakan, "ini merupakan satu peluang dan rezeki buat diri saya."Bagi saya ia merupakan satu kerjasama yang cukup baik antara dua negara iaitu Malaysia dan Indonesia."Beliau turut berharap agar pendengar boleh menerima buah tangan terbaharu itu dan terus menyokong karier nyanyiannya.


Pameran Puteri Diana di Vegas, pengunjung boleh beli pakej perkahwinan

VEGAS, 3 September- Pameran baharu yang meraikan kehidupan mendiang Puteri Diana dibuka di Las Vegas pada hari Jumaat, beberapa hari selepas ulang tahun ke-25 kematiannya dalam kemalangan kereta di Paris.

Pameran yang meraikan kehidupan Puteri Diana ini membolehkan pengunjung membeli pakej untuk majlis perkahwinan 'diraja' mereka sendiri di sini."Princess Diana: A Tribute Exhibition" menampilkan lebih 700 artifak diraja asli, termasuk gaun malam dan barangan peribadi lain di The Shops at Crystals bersebelahan dengan Aria Resort & Casino.

(Tarikan terbaru di Vegas / Foto Reuters)

Salah satu tarikan utama ialah replika gaun pengantin Diana, yang dicipta oleh artis Belgium Isabelle de Borchgrave. Pelawat boleh berjalan melintasi kereta api sepanjang 25 kaki yang dilindungi di bawah kaca.David Corelli, kurator dan penerbit pameran itu, berkata kawasan perkahwinan pameran memberi inspirasi kepada pencipta untuk menawarkan tetamu pakej untuk perkahwinan mereka sendiri di dalam bilik "Perkahwinan Abad Ini", yang termasuk majlis penuh dan makan malam peribadi di antara memorabilia agung. .“Vegas adalah ibu kota perkahwinan dunia. Terdapat 120,000 majlis perkahwinan yang berlaku di bandar setiap tahun, jadi di sini kami mempunyai bilik yang menakjubkan ini meraikan perkahwinan paling terkenal sepanjang zaman dengan artifak yang sukar dipercayai mengelilingi anda,” kata Corelli.Dengan "rekreasi rumit gaun pengantin Diana dengan tee dalam karya seni," katanya, "kami fikir 'mengapa tidak mencipta salah satu daripada yang anda hanya boleh mendapatkannya dalam momen jenis Las Vegas?'"Pameran itu bukan sahaja mempamerkan Diana. Terdapat artifak yang bersambung dengan beberapa ahli keluarga diraja, termasuk Putera Charles, Putera William, Putera Harry dan juga barangan yang disambungkan kepada Ratu Victoria dari tahun 1800-an.- Reuters


Danie Hasbullah dan Nor Shima, juara Pertandingan Bintang P. Ramlee Zon Selatan

JOHOR BAHRU, 29 Ogos- Wakil Johor, Danie Hasbullah Mohd Razi dan pasangan duet, Datin Nor Shima Kadir muncul juara Pertandingan Bintang P. Ramlee peringkat Zon Selatan, yang berlangsung di Auditorium Permata Sari, RTM Johor, malam tadi.  Mereka seterusnya akan mewakili zon selatan ke pertandingan akhir Bintang P. Ramlee yang dijangka berlangsung di Kuching, Sarawak pada Oktober nanti.  Danie yang membawakan lagu Mengapa Derita daripada filem Keluarga 69 serta lagu duet, Resam Dunia, Bujang Lapok menewaskan lima lagi peserta untuk membawa pulang hadiah wang tunai RM4,000. Beliau berharap dapat melakukan persiapan mencukupi sebelum ke pertandingan akhir nanti, walaupun bakal berdepan saingan sengit daripada juara zon masing-masing.  "Perbezaan membawakan lagu seniman ini adalah dari segi suara kemudian keserasian dengan pasangan serta kawalan teknik vokal amat penting dalam sebuah penyampaian. Untuk persediaan, saya ada masa yang agak singkat namun Insya-Allah saya akan usaha sehabis baik tambahan pula, saya diberi pasangan yang sangat profesional untuk kita bekerjasama," kata Danie Hasbullah kepada pemberita RTM selepas pertandingan tersebut. Pertandingan Bintang P. Ramlee peringkat Zon Selatan yang disiarkan secara langsung menerusi FB Live dan saluran Youtube Johorfm itu turut menyaksikan Mohd Soffhi Mohamed dan pasangan duet, Shaidatul Nadira Shaharum dari Melaka, muncul naib juara.  Satu lagi wakil Melaka, Yasser Fikri Abu serta Nordiana Noraizam pula tempat ketiga.Johor, Melaka serta Negeri Sembilan masing-masing menghantar dua wakil serta pasangan duet bagi merebut satu slot ke pertandingan akhir, Oktober depan.

(Wakil Johor, Danie Hasbullah Mohd Razi dan pasangan duet, Datin Nor Shima Kadirditemu ramah RTM selepas sesi penyampaian hadiah)


Nak menyanyi boleh, tapi bersyarat - Jamal Abdillah

(Datuk Jamal Abdillah ketika memberi ucapan perasmian produk kosmetik)

KUALA LUMPUR, 28 Ogos- Mengulas isu semasa berkenaan sesetengah usahawan yang mula menerbitkan lagu sendiri, Raja Pop Negara, Datuk Jamal Abdillah berkata beliau bersedia untuk berduet dengan sesiapa sahaja kerana beliau yakin setiap individu mempunyai bakat tersendiri.Namun, "ada bersyarat, syarat saya tu kena penuhi, menyanyi boleh tapi kena menyanyi mengikut muzik, jangan sumbang, buat betul-betul maksudnya buat sunguh-sungguh la."Menurut penyanyi yang popular dengan lagu 'Azura' ini berpendapat, "siapa-siapa pun boleh nyanyi sebenarnya, tak ada masalah. "Orang boleh nilai sama ada seseorang itu penyanyi atau seorang yang mencari publisiti untuk perniagaannya atau digunakan untuk berkarya."Tidak mencari populariti, pemilik suara emas ini juga sangat berhati-hati dalam kolaborasi kosmetik bersama Zarania Beauty.Ini kerana beliau tidak mahu berdepan permasalahan di kemudian hari kerana ia berkenaan karier seni dan perniagaannya.Bercerita mengenai dunia popular, beliau menjelaskan, itu semua sudah dirasai suatu ketika dahulu. Beliau ditemui ketika melancarkan produk kosmetik di ibu negara.

(Datuk Jamal Abdillah ketika pelancaran kosmetik bersama Zarania Beauty)


Konsert terakhir Noraniza Idris Oktober depan

(Noraniza Idris ketika ditemui pemberita RTM)

KUALA LUMPUR, 28 Ogos- 36 tahun bergelar anak seni, Ratu Irama Malaysia, Noraniza Idris bakal mementaskan konsert terakhir yang cukup eksklusif pada 21 hingga 23 Oktober depan.Pahit maung bergelar anak seni, tidak mematahkan semangat beliau dalam memartabatkan irama Malaysia ke peringkat tertinggi.Anak kelahiran Kluang, Johor ini juga menyatakan, "Biarlah Kak Ani nak bagi yang satu pengakhiran yang gembira, yang ekslusiviti itu satu konsert yang bukan mudah mudah untuk kita lancarkan sebab kosnya tinggi, bukan konsert biasa."Konsert yang berdurasi selama 120 minit ini juga menggunakan khidmat seramai 300 individu yang melibatkan pengarah muzik terkenal negara, Datuk Ramli MS, barisan pemuzik kelas A bertaraf filharmonik, kemunculan 40 pasukan artis budaya tetap, artis budaya jemputan, kumpulan tenaga kreatif yang mahir dalam teknologi persembahan dan banyak lagi.Konsert Malai Solo ini menelan kos RM3 juta dan bakal diadakan di Panggung Sari Istana Budaya.

(Noraniza Idris ketika Sidang Media Malai Solo Noraniza Idris)

Ketika ditemui, beliau turut, "nak jadikan satu impian yang orang kata kenangan yang kita akan tinggalkan satu impak yang sangat terkesan kepada hati semua orang."Orang akan ingat Noraniza Idris inilah satu-satunya konsert, tidak ada dua." Tambahnya.Idea dan konsep konsert Malai Solo ini adalah idea daripada Noraniza Idirs sendiri, manakala Ahmad Saifulizam atau Gbam sebagai pengarah konsert, Mohd Seth Hamzah sebagai pengarah persembahan dan Siso Kopratasa sebagai pengarah artistik.Harga tiket bermula RM299 sehingga harga VVIP bernilai RM1599 yang telah mula dilancarkan pada 19 Ogos lalu melalui www.ilassotickets.com.


Tarikh dan lokasi pementasan Teater Muzikal ‘Moyang Salleh’ diubah

KUALA LUMPUR, 23 Ogos - Pementasan Teater Muzikal ‘Moyang Salleh’ yang sepatutnya dijadual berlangsung pada 26 hingga 31 Ogos di Istana Budaya di sini, diubah tarikh dan lokasi pementasannya.Penerbitnya Siti Salbiah Zahari berkata sebaliknya ia akan dipentaskan pada 23 hingga 25 Sept di Auditorium Raja Melewar, Jabatan Kebudayaan dan Kesenian Negara, Negeri Sembilan (JKKN NS).Beliau yang juga Pengerusi Persatuan Karyawan Negeri Sembilan berkata pementasan di Istana Budaya itu tidak dapat dilaksanakan berikutan penajaan pihak produksi yang tidak mencukupi bagi menampung kos produksi.

"Kepada yang telah membeli tiket dan ingin membatalkan pembelian, boleh menghubungi 011-13297822 (Ilassoticket.com) dan 018-2755981 (Urus setia) untuk keterangan lanjut. Mereka yang ingin terus menonton, boleh dibawa ke hadapan untuk tarikh baharu persembahan," katanya dalam satu kenyataan.Beliau memohon maaf atas kesulitan serta menzahirkan ucapan terima kasih kepada semua peminat Teater Muzikal Moyang Salleh yang menantikan persembahan berkenaan serta semua yang menyokong industri seni dan budaya tanah air.Teater ‘Moyang Salleh’ memaparkan perjuangan pahlawan Negeri Sembilan dalam memperjuangkan kedaulatan Jelebu satu ketika dahulu yang dihasilkan oleh Karyawan Negeri Sembilan dengan kerjasama Badan Kebajikan Ahsan Undang Luak Jelebu. - BERNAMA


Semarakkan potensi besar Industri perfileman negara

KUALA LUMPUR, 25 Ogos- Industri kreatif terutama sektor perfileman negara mempunyai potensi besar untuk melangkah lebih tinggi, kata Menteri Komunikasi dan Multimedia, Tan Sri Annuar Musa.Beliau berkata, perkara itu mampu direalisasikan sekiranya keseluhuran ekosistem industri perfileman disemarakkan sekali gus menyumbang kepada pemulihan ekonomi negara."Pasaran tak besar jangan kita kecilkan lagi, kita satu Keluarga Malaysia besarkan pasaran bukan hanya satu segmen mengikut kaum tapi kita pergi rentas sempadan supaya dapat pasaran lebih besar dengan kita bentuk kerjasama dengan ada skrip yang sesuai untuk pasaran global."Saya yakin anda semua boleh lakukannya," kata Annuar selepas menyaksikan tayangan khas Filem AirForce The Movie di sini.

(Tan Sri Annuar ditemui selepas menyaksikan tayangan khas Filem AirForce The Movie)

Menurut beliau kementeriannya bersama FINAS akan melakukan perubahan dasar sekiranya perlu demi memajukan industri perfileman negara."Saya beri jaminan bahwasnya industri perfileman kita angkat kedudukanya...bantuan-bantuan sedia ada dan kurangkan karenah birokrasi, permudah segala proses," katanya.Dalam pada itu, beliau turut berharap dalam pembentangan Bajet 2023 kelak akan ada beberapa pengumuman tertentu yang mampu menjadi pemangkin kepada Industri kreatif.


AIM-23, 11 September

(Barisan artis ketika sidang media AIM-23)

KUALA LUMPUR, 4 September- Seramai 105 calon telah disenarai pendek daripada sejumlah 21 kategori bagi Anugerah Industri Muzik 23.Rancangan anugerah muzik tempatan paling berprestij anjuran Persatuan Industri Rakaman Malaysia itu bakal diadakan pada 11 September depan. Seramai 113 orang juri yang terlibat dalam penilaian calon dan bagi setiap kategori dinilai oleh tujuh hingga10 orang juri yang mempunyai kepakaran dalam bidang masing-masing.Maestro muzik, Datuk Mokhzani Ismail, selaku Ketua Juri AIM 23, berkata "populariti ialah yang ke-2, kualiti mengatasinya."Setiap kali penjurian dilakukan, bahagian kualiti yang akan dititikberatkan."

(Datuk Mokhzani Ismail, Ketua Juri AIM 23)

Aufahanie, seorang pendatang baharu dalam industri hiburan turut, "bersyukur dengan rezeki yang diberikan."Lagu Aufa baru dihasilkan dengan komposer Amylea dan alhamdulillah, Aufa berjaya tercalon."Seorang lagi bakat muda yang semakin menyerlah dalam nyanyiannya, Vanessa Reynauld berkata, "rasa sangat dihargai dan pencalonan ini memberi makna yang cukup besar kepada saya."Kerja keras selama ini akhirnya terbayar." Jelasnya ketika ditemui pemberita.

Datuk Mokhzani Ismail turut dibantu oleh Datuk Acis, Datuk Syafinaz Selamat, Datuk Afdlin Shauki, Omar K, LY, Fauzi Marzuki, DJ Fuzz, Adi Priyo, Shah Slam, Mas Idayu dan Noryn Aziz.


Aisha Retno pertaruhkan 'Sutera'

(Aisha Retno ketika menyampaikan lagu 'Sutera')

KUALA LUMPUR, 22 Ogos- Penyanyi muda berbakat besar, Aisha Retno kini tampil dengan buah tangan terbaharu berjudul 'Sutera'. Idea untuk mengeluarkan lagu ini timbul sejak tiga bulan lepas.Lagu Sutera ini mengisahkan tentang pemerkasaan wanita supaya jangan terus putus asa dalam kehidupan.Sebelum ini, penyanyi berdarah jawa sering membawakan lagu balada dan RnB. Aisha juga, "berguru dengan ibunya untuk mempelajari teknik sinden dengan betul dalam lagu Sutera."Bahagian sinden dalam lagu ini bukanlah mantra yang membawa maksud pemujaan, "dia just ayat-ayat yang memberi semangat kepada kita dan kiasan dan lagu ini."Karya ini adalah gabungan sulung bersama seorang penerbit muzik, MFMF, "Aisha dah lama idamkan bekerjasama dengan MFMF daripada dulu lagi." Katanya dalam program Selamat Malam Malaysia.Selepas menyertai sebuah pertandingan di stesen televisyen swasta, Aisha berpendapat MFMF merupakan calon yang sesuai untuk bekerjasama dalam penghasilan lagu Sutera.Ini juga merupakan karya pertama Aisha dan bereksperimen dalam penulisan lagu selain genre balada dan RnB. Ketika ditemu ramah oleh Nadhir Nordin, Pengacara Selamat Malam Malaysia, beliau juga memaklumkan lagu Sutera ini boleh didengari di semua platform muzik digital.

(Aisha Retno ketika ditemu bual oleh Nadhir Nordin dalam Program Selamat Malam Malaysia)


Konsert Raihan, November depan

(Kumpulan Raihan mempersembahkan lagu sempena sidang media 'Konsert Garis Masa Raihan')

KUALA LUMPUR, 4 September- Kumpulan nasyid legenda yang sudah melewati 26 tahun pembabitan dalam industri muzik tanah air, Raihan akan kembali dalam menjayakan Konsert Garis Masa Raihan pada 26 November depan di Stadium Malawati, Shah Alam.Konsert yang bakal dipersembahkan kepada khalayak itu mensasarkan kehadiran 7,000 penonton.Kali terakhir kumpulan itu mengadakan konsert di tanah air adalah sekitar tahun 2000.Konsert Garis Masa Raihan itu, merupakan hadiah buat peminat nasyid tempatan.Menurut Che Amran salah seorang anggota Raihan, "kami sangat gembira kerana masih ada orang percaya dan yakin peminat Raihan masih mengikuti dan Raihan masih boleh buat persembahan."

(Kumpulan Raihan ketika sidang media 'Konsert Garis Masa Raihan')

Abu Bakar turut menambah, "paling utama kami fokus kepada persembahan kami nanti sebab persembahan itu kemungkinan sekitar hampir 2 jam dan lebih kurang 15 ke 20 buah lagu bakal dinyanyikan."Memang kena banyak persediaan dan konsep kita berbeza kerana banyak peralatan dan juga vokal kami." Jelasnya ketika ditemui pemberita.Harga tiket serendah RM95 sehingga RM500 bagi tiket VIP.Kumpulan ini juga pernah meledakkan irama nasyid di Malaysia dengan lagu-lagu ketuhanan seperti, Iman Adalah Mutiara, 12 Bulan Islam dan 25 Rasul.


Irfan Haris hadir dengan 'Bisik'

(Irfan Haris dalam klip video Bisik)

KUALA LUMPUR, 21 Ogos- Penyanyi yang cukup sinonim dengan melodi mendayu-dayu, Irfan Haris, hadir dengan single terbaharu berjudul ‘Bisik’, hasil ciptaannya sendiri bersama abang dan sepupunya.Lagu ciptaan bersama Haiqal Iskandar dan Ubaidillah ini tercetus sekitar empat tahun lalu ketika dirinya sedang berduka dan bersedih selepas perpisahan dalam percintaan.Sebelum dilancarkan lagi, lagu tersebut terlebih dahulu popular aplikasi tik tok.Kemunculan bakat muda ini turut menghiasi industri seni tempatan dan mewujudkan saingan kepada bakat sedia ada.Bakat nyanyian Irfan Haris dicungkil dalam sebuah program realiti kanak-kanak di sebuah stesen televisyen swasta pada tahun 2011.Kini, beliau terus mengembangkan bakatnya dengan kemampuan yang dimiliki.

(Salah satu babak Irfan Haris dalam klip video Bisik)


Aina Abdul terus bereksperimen

(Aina Abdul ketika menyanyikan lagu Terus Hidup dalam Program Selamat Malam Malaysia)

KUALA LUMPUR, 22 Ogos- Penyanyi yang selalu tampil dengan imej unik dan karya menarik, Aina Abdul terus bereksperimen dengan karya terbaharu berjudul 'Terus Hidup'.Kisah disebalik lagu ini adalah berkenaan, "perasaan apabila anda berada dalam situasi yang anda rindu tapi anda tidak boleh berbuat apa-apa".Beliau turut menambah, "mungkin orang itu dah pergi meninggalkan anda ataupun, jodoh tak panjang. "Macam tu jadi aina nak menjadi lagu yang I can dedicate to anybody that i miss in my life." Katanya ketika ditemu bual dalam Program Selamat Malam Malaysia yang dihoskan oleh Nadhir Nordin.Video muzik ini juga dihasilkan oleh seorang bakat muda, Shukor Sham yang merupakan juruvideo bagi lagu 'Terus Hidup'.Kata-kata di awal permulaan muzik video tersebut juga merupakan isi hati Aina sendiri selepas perbincangan bersama juruvideo muda tersebut. Perjalanan muzik Aina terus berkembang apabila beliau berjaya mewujudkan jenamanya tersendiri dalam industri muzik tempatan. Muzik video 'Terus Hidup' boleh ditonton di laman youtube Aina Abdul dan semua platform muzik digital.Sehingga kini, video muzik tersebut mencatat lebih 500,000 tontonan di youtube setelah dimuatnaik dalam tempoh lapan hari.

(Aina Abdul bersama Nadhir Nordin, Pengacara Program Selamat Malam Malaysia)


Ning Baizura tidak mahu ambil pusing

(Ning Baizura ketika ditemui pemberita RTM)

KUALA LUMPUR, 21 Ogos- Baru-baru ini tular satu klip video mengenai persembahan Ning Baizura ketika menyanyikan lagu 'Awan yang Terpilu' sehingga ada yang mempertikaikan bakatnya sebagai penyanyi professional.Dalam klip video tersebut menunjukkan keadaan vokalnya yang penuh emosi membuatkan suaranya sedikit terganggu.Dalam satu kenyataan, Ning Baizura menjelaskan "Saya dah 30 tahun menyanyi dik, banyak lagi kontroversi kat luar sana nak buat saya menangis, nak buat saya mengaku penyesalan apa ke dah macam-macam saya lalui."Jelas pemilik suara soprano itu, dia enggan mengambil peduli atas komen yang diberi kerana ia perkara yang tidak serius sehingga mampu menganggu emosinya.Tambah beliau, "Kalau betul-betul anda akui anda adalah peminat industri muzik, anda harus buat semakan terlebih dengan menonton video penuh tersebut, saya terangkan."Penyanyi berusia 47 tahun itu turut berterima kasih kepada golongan remaja khasnya apabila membuatkan klip video pendek itu tular, sekali gus meningkatkan bilangan mengkiutnya di media sosial.Terdahulu, lagu ciptaan Lin Li Zhen dan Loloq itu pernah mengangkat popularitinya turut menerima beberapa anugerah tempatan sekitar tahun 2005.

(Ning Baizura ketika melakukan peragaan di sebuah majlis di ibu negara)


Kyesha Sahana Gomez juara Bintang Kecil Negeri Sembilan

(Pertandingan Akhir Bintang Kecil Peringkat Negeri Sembilan yang berlangsung di Kompleks Penyiaran Tuanku Muhammad, Seremban)

SEREMBAN, 21 Ogos- Pertandingan Akhir Bintang Kecil Peringkat Negeri Sembilan telah sampai ke kemuncaknya dengan menobatkan murid dari Sekolah Kebangsaan Puteri, Seremban, sebagai juara.Pengarah Jabatan Penyiaran Negeri Sembilan, Kamal Roslim berkata, pihaknya bersedia untuk memberi saingan sihat kepada peserta dari negeri-negeri lain dengan tekad mengekalkan gelaran juara yang dimenangi Negeri Sembilan pada edisi lalu."Kelainan pada pemenang kita ni, dia bukan berbangsa Melayu, berbangsa India dan cukup mahir dalam lagu Bahasa Melayu jadi saya rasa Negeri Sembilan membawa satu cabaran agak lain pada kali ini untuk kita pertandingkan di Kedah nanti dan seterusnya di Sarawak ."Kali ini, Negeri Sembilan bersedia untuk ke peringkat seterusnya dan kita akan mencabar negeri lain untuk Pertandingan Akhir Bintang Kecil,"katanya.Seramai lapan peserta bertanding ada Pertandingan Akhir Bintang Kecil Peringkat Negeri Sembilan yang berlangsung di Kompleks Penyiaran Tuanku Muhammad, Seremban.Johan dirangkul Kyesha Sahana Gomez, yang membawa pulang wang tunai RM2,000, piala dan sijil.Naib johan pula milik Ryan Fitri yang memenangi wang tunai RM1,000, piala sijil."Saya rasa sungguh gembira, ini kali pertama saya menyertai Bintang Kecil dan saya sangat gemuruh."Saya tidak ada banyak masa untuk membuat persiapan, baju pun dijahit dalam tempoh empat hari," kata Kyesha.

(Juara Bintang Kecil Negeri Sembilan, Kyesha Sahana Gomez)

(Pengarah Jabatan Penyiaran Negeri Sembilan, Kamal Roslim)


JLo dan Ben Affleck buat majlis perkahwinan mewah disaksikan rakan-rakan dan keluarga

WASHINGTON, 21 Ogos- Pasangan selebriti Jennifer Lopez dan Ben Affleck mengadakan majlis pernikahan buat kali kedua dalam tempoh sebulan lebih dalam satu majlis mewah di estet bertaraf bintang "Good Will Hunting", lapor media AS.Pasangan kekasih A-list itu sudah pun berkahwin di Las Vegas pada pertengahan Julai, tetapi menjadikannya rasmi sekali lagi, meraikannya bersama rakan-rakan dan keluarga di hartanah milik Affleck seluas 87 ekar (35 hektar) di negeri Georgia tenggara AS.Antara artis Hollywood yang hadir pada majlis tiga hari itu ialah rakan lama Affleck, Matt Damon dan pengarah Kevin Smith.Para tetamu memakai serba putih manakala Lopez memakai pakaian Ralph Lauren buatan Itali, menurut Fox News.Pasangan itu masing-masing berusia 50 dan 53 tahun pertama kali bertemu di set filem "Gigli" pada tahun 2002.Mereka menjadi sensasi media ketika berpacaran tetapi menangguhkan perkahwinan mereka yang dirancang pada 2003, kemudian mengumumkan hubungan mereka berakhir pada awal 2004."Bennifer", nama panggilan umum pasangan itu dari hubungan pertama mereka yang mendapat liputan luas media mencetuskan sensasi internet tahun lalu apabila gambar mereka bersama-sama sekali lagi mula beredar.Lopez dan Affleck mengumumkan pertunangan mereka pada April.Lopez menyiarkan video dirinya kelihatan emosi dan mengagumi cincin hijau dalam siaran akhbarnya, "On The JLo." Media AS melaporkan bahawa cincin itu adalah berlian hijau zamrud.Ini adalah perkahwinan keempat untuk Lopez dan yang kedua untuk Affleck.Lopez turut bercakap mengenai hubungannya dengan Affleck dalam temu bual dengan People pada bulan Februari."Ia adalah kisah cinta yang indah yang kami mendapat peluang kedua," katanya.- AFP


Terengganu, wakil Zon Timur ke Pertandingan Bintang P. Ramlee Peringkat kebangsaan 2022

(MD Wahidul Zaman (kiri) dan Shaira Nur Azmina, Juara Pertandingan Bintang P. Ramlee Peringkat Zon Timur 2022)

KUANTAN, 21 Ogos- Peserta dari negeri Terengganu, dipilih sebagai Juara Pertandingan Bintang P. Ramlee Peringkat Zon Timur 2022 yang berlangsung di Auditorium Darul Makmur, Kuantan, malam tadi.  Lagu berjudul Barang Yang Lepas Jangan Dikenang dan Puteri Bersiram, nyata membawa tuah kepada MD Wahidul Zaman Baharuddin dan Shaira Nur Azmina Mohd Nasir.  Bagi MD Wahidul Zaman, 37 tahun, beliau tidak menyangka penyertaan kali kelima bagi dirinya dalam pertandingan itu, sekali lagi membawanya ke pentas final.  Sebelum ini, beliau pernah tiga kali berentap di pentas akhir termasuk dua kali memperoleh tempat ketiga.  “Memang tidak sangka sebenarnya kerana semua peserta memberi saingan yang sengit. Kami pun tidak menjangkakan mendapat tempat pada malam ni, Alhamdulillah rezeki kami, "katanya. Penolong Jurutera Jabatan Kerja Raya Terengganu itu berkata, beliau dan pasangan duetnya, Shaira Nur Azmina, 26 tahun, akan mula melakukan persiapan rapi sebelum beraksi di pentas final.  “Untuk saya ini kali pertama saya masuk Bintang P Ramlee. Alhamdulillah tak sangka tahun ni rezeki berpihak kepada kami,” kata Shaira.Beliau berkata demikian ketika di temubual selepas diumumkan sebagai Juara Pertandingan Bintang P. Ramlee Peringkat Zon Timur 2022, menewaskan lima pasangan lain, termasuk peserta dari negeri Pahang dan Kelantan.  Hadiah disampaikan Ketua Pengarah Penyiaran, Datuk Che Roslan Che Daud.  Pertandingan Bintang P. Ramlee Peringkat kebangsaan 2022 akan berlangsung di Sarawak, 15 Oktober depan, melibatkan Zon Selatan, Timur, Utara, Tengah, Sabah dan Sarawak; dengan enam pasangan peserta akan beraksi.

(Pertandingan Bintang P. Ramlee Peringkat Zon Timur 2022 berlangsung di Auditorium Darul Makmur, Kuantan, malam tadi)


Album 'Pink Venom' Blackpink dahului carta di 69 negara

SEOUL, 20 Ogos- Single terbaru kumpulan K-pop BLACKPINK "Pink Venom" mendahului carta iTunes di 69 negara di seluruh dunia, menurut YG Entertainment hari ini.Setakat hari ini, lagu itu menduduki tempat pertama dalam carta Lagu Teratas iTunes di Amerika utara, Amerika selatan, Eropah, Asia dan Oceania.Lagu itu juga menjadi pilihan utama di perkhidmatan penstriman muzik domestik seperti Melon, Bugs, Vibe dan Genie.Video muzik lagu itu mencecah 70 juta tontonan hanya dalam masa 15 jam selepas dimuat naik di YouTube.

Single terbaru kumpulan K-pop BLACKPINK "Pink Venom" / FOTO FB BLACKPINKOFFICIAL

Single itu akan dimuatkan dalam "Born Pink", album studio kedua kumpulan itu yang dijangka dikeluarkan pada 16 September. Album itu sudah menerima tempahan awal lebih 1.5 juta hanya dalam tempoh kurang seminggu. -BERNAMA


Aizat Amdan nikahi pengurusnya

KUALA LUMPUR, 14 Ogos- Dengan sekali lafaz, penyanyi popular, Aizat Amdan dan pilihan hatinya, Elyssa Alia Ilias sah bergelar suami isteri pada majlis pernikahan yang diadakan di A-Park,Puchong,Selangor pada jam 9:17 pagi tadi.Pada majlis tersebut , Aizat atau nama sebenar,Muhamad Aizat Amdan dinikahkan bapa pengantin perempuan, Leftenan Kolonel (B) Ilias Moideen.Aizat menyerahkan tiga dulang hantaran berbalas lima dulang manakala mas kahwin bernilai RM300.Bagaimanapun, jumlah wang hantaran tidak dinyatakan.Bersempena hari bahagia mereka, Aizat turut mendedikasikan lagu Hanya Kita Dua yang dicipta tiga tahun lalu buat isteri tercintanya.

(Aizad dan isterinya pada sidang media selepas selesai majlis akad nikah)


Nazatul dan Ameerezul, juara Bintang P.Ramlee 2022 Zon Utara

IPOH, 7 Ogos- Lagu 'Di Mana Kan Ku Cari Ganti' dan 'Air Mata di Kuala Lumpur' membawa tuah kepada peserta Perak, Mohd Ameerezul Maula Abd Aziz dan Pulau Pinang, Noor Nazatul Farahin Mohd Hussin.  Mereka dinobat sebagai Juara pertandingan Bintang P. Ramlee 2022 Zon Utara yang berlangsung di Auditorium Perak FM, semalam.  Selaku juara, Mohd Ameerezul Maula dan Noor Nazatul Farahin masing-masing membawa pulang hadiah wang tunai RM1,500, piala dan hamper.

(Juara Bintang P.Ramlee (Lelaki) Zon Utara 2022, Mohd Ameerezul Maula Abd Aziz)

Hadiah disampaikan Exco Belia, Sukan, Komunikasi dan Multimedia Perak, Khairul Shahril Mohamed.  "Saingan untuk tahun ni sangat-sangat sengit daripada Perlis, Pulau Pinang, Kedah dan juga Langkawi. Masing-masing dah lakukan yang terbaik, begitu juga dengan saya, saya pun dah cuba yang terbaik. Saya rasa amat bertuah dan rasa bersyukur dengan kemenangan ini. Saya tak tahu nak gambarkan macam mana, semua peserta memang hebat-hebat belaka," kata Mohd Ameerezul kepada RTM.

"Tak sangka boleh menang sebab persaingan cukup hebat. Jadi, saya cuba yang terbaik dengan sokongan daripada ahli keluarga serta rakan-rakan yang banyak membantu saya. Alhamdulillah, saya gembira sangat hari ini," kata Nazatul kepada RTM.

(Juara Bintang P.Ramlee (Wanita) Zon Utara 2022, Noor Nazatul Farahin Mohd Hussin)

Mereka akan mewakili Zon Utara ke peringkat akhir yang akan diadakan di Sarawak, Oktober depan.


Bandar media rangsang pertumbuhan industri kreatif

KUALA LUMPUR, 8 Ogos- Bandar Media di Angkasapuri bakal mengubah lanskap penyiaran selari Pelan Transformasi RTM.Projek menaik taraf Kompleks Penyiaran ini sekali gus merangsang pertumbuhan ekonomi kreatif serta membuka lebih banyak ruang dalam bidang penerbitan penyiaran.Siang tadi, Menteri Komunikasi dan Multimedia, Tan Sri Annuar Musa menghadiri sesi taklimat projek berkenaan oleh syarikat Media City Development Sdn Bhd.Tan Sri Annuar juga melakukan lawatan ke tapak projek pembangunan Bandar Media itu yang dijangka siap sepenuhnya sebelum hujung tahun ini.

Turut mengiringi, Ketua Setiausaha K-KOMM, Datuk Seri Mohammad Mentek dan Ketua Pengarah Penyiaran, Datuk Che Roslan Che Daud

Projek itu sebelum ini bernilai RM1.2 billion berjaya dikurangkan kosnya kepada RM860 juta.

Bandar Media ini dijangka dapat menyediakan infrastruktur penyiaran yang canggih dan berteknologi tinggi selaras perancangan kerajaan untuk terus membangunkan perkhidmatan siaran televisyen digital.Pembangunan projek itu mengambil contoh kejayaan projek pembangunan Bandar Media di luar negara seperti Dubai, Sydney dan Manchester.


Judith Durham meninggal pada usia 79 tahun

SYDNEY, 6 Ogos- Penyanyi lagu rakyat Australia, Judith Durham yang merupakan penyanyi utama kumpulan hit 1960-an The Seekers, meninggal dunia pada usia 79 tahun.Durham, dilahirkan pada tahun 1943 di Melbourne, mendapat kemasyhuran antarabangsa dengan lagu-lagu popular seperti "Georgy Girl" dan membuat siri lagu-lagu 'cover' .Berita kematian legenda lagu rakyat Australia itu dikongsi Menteri Seni, Tony Burke sambil mengenang lagu-lagu yang pernah dipopularkan oleh Duham.Tony Burke turut menceritakan satu pertunjukan oleh Durham pada 1967 yang dihadiri oleh satu persepuluh daripada keseluruhan penduduk Melbourne pada masa itu.Selain daripada "Georgy Girl", lagu "The Carnival is Over", telah terjual lebih daripada satu juta salinan di Britain sahaja dan menduduki tempat teratas carta selama berminggu-minggu.Di Australia, lagu The Seekers masih menjadi siulan anak muda iaitu lagu "I am an Australian", yang juga menjadi lagu tema penyiar awam ABC negara itu.-AFP


Rempuh rumah orang, aktres Anne Heche kritikal

LOS ANGELES, 6 Ogos- Aktres Amerika Syarikat, Anne Heche telah dimasukkan ke hospital dalam dan kini dilaporkan dalam keadaan kritikal selepas terbabit dalam satu kemalangan pada Jumaat.Jabatan Bomba Los Angeles melaporkan bahawa sebuah kenderaan melanggar sebuah rumah dua tingkat di kejiranan Mar Vista di Los Angeles, "menyebabkan kerosakan harta benda dan mencetuskan kebakaran besar.Wanita dewasa yang ditemui di dalam kereta itu "dibawa ke hospital kawasan oleh paramedik LAFD dalam keadaan kritikal," katanya.Media AS mengesahkan laporan awal oleh penerbitan gosip selebriti TMZ bahawa wanita di dalam Mini Cooper biru itu adalah Heche.Pelakon berusia 53 tahun itu pada mulanya merempuh garaj bangunan pangsapuri sebelum melarikan diri, menurut imej yang dikumpul oleh TMZ.Kereta yang sama kemudiannya merempuh dan mengakibatkan kerosakan yang teruk pada rumah di Mar Vista. Kebakaran yang berlaku mengambil masa 65 minit untuk dipadamkan oleh 59 anggota bomba.Heche membintangi beberapa filem dari tahun 1990-an termasuk "Six Days, Seven Nights," "Donnie Brasco" dan "I Know What You Did Last Summer."Heche juga terkenal dengan peranannya dalam 'soap opera' "Another World," yang menyaksikannya memenangi Daytime Emmy pada tahun 1991.-AFP


Noh Salleh dan Mizz Nina sah bercerai

KUALA LUMPUR, 4 Ogos- Penyanyi kumpulan Hujan, Noh Salleh dan isteri, Mizz Nina sah bercerai selepas 11 tahun bersama.Berita duka tersebut dimuat naik di media sosial, Instagram masing-masing malam ini tanpa berkongsi tarikh sebenar perceraian."Saya dan Nina ingin berkongsi pengumuman penting.""Selepas berfikir dan membuat pertimbangan dengan teliti, kami bersetuju untuk berpisah dan meneruskan hidup mengikut haluan masing-masing," kata kenyataan yang dipetik daripada Instagram Noh atau nama sebenarnya, Mohammad Noh bin Salleh.Noh dan Nina atau nama sebenarnya, Shazrina binti Azman menyeru peminat untuk terus mendoakan mereka dalam tempoh idah dan elak mencipta sebarang spekulasi, dalam masa sama menghormati privasi mereka."Kita hanya boleh merancang tetapi perancangan Allah lebih baik. Banyakkan berdoa untuk kami terutama dalam tempoh idah ini."Kami menghargai sekiranya semua orang menghormati privasi kami.Tambah kenyataan itu lagi, mereka kekal berkawan dan mendoakan yang terbaik untuk sama sama lain.Noh dan Mizz Nina mendirikan rumah tangga pada 2 Julai 2011 dan mempunyai seorang anak angkat yang dikenali Musa, diambil pada Mac lalu.

(Noh Salleh dan Mizz Nina/Foto IG Selebriti)


Awie teruskan konvoi Kempen Pencegahan Jenayah Komersial@Awie Ride fasa dua

KUALA TERENGGANU, 27 Julai- Penyanyi dan pelakon legenda rock tanah air, Datuk Awie atau nama sebenarnya Ahmad Azhar Othman meneruskan konvoi Kempen Pencegahan Jenayah Komersial@Awie Ride fasa dua ke Terengganu. Konvoi fasa dua yang disertai 36 penunggang motosikal berkuasa tinggi itu dijadual berada di tiga negeri di pantai timur melibatkan Terengganu, Kelantan dan Pahang.  Kempen berkenaan bertujuan memberi kesedaran mengenai risiko penipuan 'scammer' khususnya kepada masyarakat luar bandar.

(Penyanyi dan pelakon legenda rock tanah air, Awie)

Sepanjang penjelajahan itu, pihaknya akan berkongsi informasi termasuk menyampaikan ceramah mengenai kesedaran bahaya dan mencegah jenayah 'scammer' itu. Pihaknya bekerjasama dengan PDRM menerusi Jabatan Siasatan Jenayah Komersial dan pelbagai Badan Bukan Kerajaan (NGO) negeri. "Semua rakyat Malaysia terkawal kalau kita tidak hapuskan sepenuhnya, dapat kurangkan pun, Alhamdulillah, dan kita tahu rata-rata orang kita terleka dan terlalai dan kadang-kadang tidak percaya, mereka kata beranggapan lebih bagus daripada penipu-penipu alam maya ini sebenarnya tidak bagus."Teknologi kini lebih dahsyat, dan baru-baru ini mereka rupanya penipu melalui satu info habis semua duit dalam akaunnya, Jadi perkara ini sangat berbahaya," kata Awie selepas berkongsi pengalaman dan informasi berkaitan jenayah komersil terutama berkaitan penipuan di media sosial ataupun 'scammer' di pasar raya terbesar di sini.


Bahrain negara terbaharu haramkan filem "Thor: Love and Thunder"

MANAMA, 29 Julai- Teluk Bahrain menyertai negara-negara Asia Barat yang lain dalam mengenakan larangan pawagam terhadap filem terbitan Marvel Stuidos, Thor: Love and Thunder yang menampilkan watak biseksual dan gay."Kementerian Penerangan telah memutuskan untuk menghentikan tayangan salah satu filem yang ditayangkan di dewan pawagam demi memelihara dan menjaga nilai moral masyarakat," kata kementerian itu dalam satu kenyataan ringkas.Kementerian tidak menyatakan judul filem yang diharamkan, tetapi tayangan "Thor: Love and Thunder" telah dihentikan.Filem itu menyaksikan "Valkyrie", lakonan Tessa Thompson, meluahkan perasaan romantis yang jelas terhadap watak wanita yang lain.

Kuwait juga telah mengharamkan filem itu, menurut media tempatan yang memetik kementerian penerangannya sebagai menganggap keputusan itu sebagai "adegan yang membabitkan watak homoseksual".Dalam beberapa bulan kebelakangan ini, syarikat penerbitan filem utama telah mengalami sekatan yang sama di rantau Teluk yang kaya minyak tetapi konservatif.Emiriah Arab Bersatu (UAE) adalah satu-satunya negara Teluk yang masih menayangkan filem Thor walaupun pada Jun lalu ia telah mengharamkan filem animasi Disney-Pixar "Lightyear", sebuah filem yang menampilkan dua wanita berkucupan.April lepas, Arab Saudi meminta beberapa babak dalam filem Disney, "Doctor Strange in the Multiverse of Madness" dipotong kerana mengandungi unsur "LGBTQ".Filem tersebut akhirnya tidak ditayangkan di negara itu. -AFP


Zainol Roslan juara pertandingan akhir Bintang P. Ramlee peringkat Selangor

Selangor, 25 Julai - Lagu Kwek Mambo membawa tuah kepada kakitangan swasta, Zainol Roslan apabila berjaya menjuarai pertandingan akhir Bintang P. Ramlee peringkat Negeri Selangor.  Pasangannya Nabilah Mohammad yang membawa lagu duet Sedangkan Lidah Lagi Tergigit pula memenangi kategori Bintang Saloma.Mereka berdua membawa pulang wang tunai, sijil dan seterusnya akan mewakili Negeri Selangor ke peringkat Zon Tengah dalam pertandingan itu. Zainol membawa pulang RM2,000 manakala Nabilah RM700.

(Zainol Roslan juara pertandingan akhir Bintang P.Ramlee peringkat negeri Selangor)

"Alhamdulillah, yang pertama sekali rezeki la Alhamdulillah sebab saya dah puas mencuba kali ini rezeki saya dan yang saya harapkan manjadi la dan semua peserta bagus rezeki saya dengan pasangan," katanyaHadiah di sampaikan Pengarah Bahagian Program Radio Nor'ain Bakir yang diiringi Timbalan Pengarah Jabatan Penyiaran Selangor Zamani Ibrahim. Pertandingan yang berlangsung di Plaza Alam Sentral Shah Alam itu menyaksikan tujuh peserta bersama-sama pasangan masing-masing berentap dalam memberikan persembahan yang terbaik.


Lagu 'Permataku' untuk anak syurga saya - Azmi Saat

(Lagu "Permataku" sudah berada di semua platform digital dan video muzik (MV) pula boleh ditonton melalui YouTube saluran Indigital Music mulai jam 3 petang semalam)

KUALA LUMPUR, 24 Julai- Diuji kehilangan cahaya mata yang dinantikan selama 10 tahun hampir dua tahun lalu,vokalis kumpulan Caliph Buskers, Azmi Saat tidak berputus asa berusaha untuk mendapatkan lagi zuriat.Selepas pemergian anak sulung, Allahyarham Khairul Afnan selepas tiga hari dilahirkan, September tahun lalu,Azmi kini bagaikan sudah berdamai dengan takdir.Bangkit daripada kesedihan itu, Azmi tampil dengan sebuah naskhah solonya berjudul Permataku. Lagu berkenaan merupakan hasil karya Ajai serta lirik oleh Fedtri Yahya.“Sebenarnya lagu ini sudah ada sebelum anak saya lahir lagi. "Saya dan Ajai berbincang untuk merakamkan sebuah lagu sempena kelahiran orang baharu ketika itu.

“Apabila anak hanya sempat melihat dunia seketika sahaja, kami ada berbincang semula mengenai lirik dan sebagainya."Daripada perbincangan itulah kami mengubah sedikit hujung lagu ini sebagai ‘tanda’ kehilangan.

(Dilancarkan secara rasmi pada 22 Julai, "Permataku" merupakan terbitan Inisiatif Seni Kreatif (ISK) dan edaran Indigital Music)

"Lagu ini bukanlah terlalu sedih menceritakan tentang kehilangan, ia juga tentang pereasaan gembira bila kita ada orang baharu dalam hidup, ia adalah lagu cinta."Dari segi emosi saya dapat mengawalnya supaya tidak menganggu penyampaian lagipun rakaman dibuat ketika kehilangan sudah berlalu lebih 3 bulan."Saya hanya mengingati momen gembira seperti saat menyambut dan melaungkan azan ke telinganya ketika rakaman lagu. Nikmatnya tetap ada, walaupun hanya dapat memegangnya seketika," katanyaBercerita lanjut keinginan mendapatkan anak, buat masa ini, penyanyi lagu Hanya Nama Mu itu tidak mahu menekan isterinya, Nazira Muhammad kerana enggan emosinya terus terganggu disebabkan masih bersedih atas kehilangan cahaya matanya itu."Kami akan terus mencuba mendapatkan cahaya mata, jadi, tiada istilah berputus asa. Kami tiada halangan untuk mendapatkan anak lagi.

"Cuma, saya tidak mahu terburu-buru, isteri pula belum bersedia selepas pemergian arwah Khairul Afnan."Kesedihan saya selama ini lebih kepada mengenangkan isteri. Dia tidak boleh tidur nyenyak apabila kehilangan arwah."Selepas pengebumian arwah, isteri banyak mengigau mengenangkannya. Jadi, peranan saya menenangkan perasaannya.Apapun sejak kebelakangan ini, saya nampak keadaan isteri semakin baik dan kembali ceria, emang untuk melupakan seratus peratus agak mustahil, setiap dua minggu kami tetap akan pergi melawat kubur anak kami," katanya.Sementara itu, ketika ditanya berhubung perkembangan penerbitan album penuh Caliph Busker, Azmi mengakui kumpulan itu sudah merakamkan beberapa buah lagu."Kami mahu buat pemilihan lagu yang betul-betul sesuai supaya album Caliph Busker dapat benar-benar diterima. "Kami cuma masih menunggu material yang baik dan masa yang sesuai sebelum lancar album ini nant," katanya,


Siti Nurhaliza buat persembahan eksklusif, sasar RM1 juta dana amal

("Sasaran kutipan RM1 juta untuk dua malam (5 dan 6 November), semua untuk Yayasan Nurjiwa.Tetapi kalau orang perseorangan atau syarikat yang nak buat sumbangan pun boleh tidak ada masalah,kita terbuka," Siti Nurhaliza)

KUALA LUMPUR, 25 Julai- Penyanyi nombor satu negara, Datuk Seri Siti Nurhaliza menunaikan janji kepada peminat dengan mengadakan persembahan eksklusif "Music of the Soul: An evening with Datuk Seri Siti Nurhaliza" pada 5 dan 6 November depan di Dewan Plenary KLCC.Jelas penyanyi yang mesra disapa Tok Ti, hasil jualan tiket akan disalur kepada Yayasan Nurjiwa bagi meneruskan misi bantuan bencana alam ke Palestin."Sasaran kutipan RM1 juta untuk dua malam (5 dan 6 November), semua untuk Yayasan Nurjiwa. Tapi kalau orang perseorangan atau syarikat yang nak buat sumbangan pun boleh tak ada masalah, kita terbuka. "Sebab sekarang pun kita masih kutip dana di bawah Tabung Bantuan Khas Bencana Alam, Palestin dan COVID-19 dengan kerjasama Kita Fund. Siti berkata, kutipan dana ni bukan pertama kali, kerana beliau sudah beberapa kali mengadakan persembahan amal seumpamanya.Selain itu, katanya masyarakat juga turut menyumbang menerusi tabung yang dilancarkan. "Pada mulanya nak buat setakat musibah dan bencana saja, tapi fikir semula, sebaiknya teruskan saja dan bergabung dengan Yayasan Nurjiwa. "Kalau diikutkan hasil dari jualan tiket, setelah kos, memang salurkan ke Yayasan Nurjiwa. Macam mana nak bahagikan, nanti pihak yayasan akan bahagikan. "Jadi, kutipan persembahan ini juga bukan untuk sekolah kami di Gaza saja, tapi khusus untuk semua," katanya pada Sidang Media Music of The Soul: An Evening with Dato' Sri Siti Nurhaliza.Menurut Siti, beliau dan suami memasang impian untuk ke Gaza bagi melawat sekolah yang mereka tubuhkan itu. "Rasa nak pergi, dan menjadi impian saya dan suami nak ke sana. Insya-Allah, bila keadaan mengizinkan.

(Siti Nurhaliza pada sidang media persembahan amal Music of the soul- An Evening With Datuk Seri Siti Nurhaliza yang akan diadakan di Dewan Plenary KLCC)

"Insya-Allah, nak dirikan sekolah sendiri juga. Macam yang saya cakap, apabila ada rezeki dan ramai membantu, boleh menjadi kenyataan. Lebih daripada itu kita boleh buat," katanya. Lebih menarik, yayasan tersebut telah membina sekolah di GAZA yang diberi nama Afwa & Afiyah sejak 5 Oktober lalu.Siti, 43, sekolah yang ditubuhkan menerusi Yayasan Nurjiwa bersama suami, Datuk Seri Khalid Mohamad Jiwa atau Datuk K itu kini diuruskan oleh sahabat mereka yang juga orang tempatan di sana. "Alhamdulillah, setiap bulan saya dan suami secara peribadi serta Yayasan Nurjiwa membuat sumbangan untuk keperluan sekolah itu. Kita nak berterusan dan semuanya daripada kami. Kalau ada rezeki lebih, contoh setiap kali saya ada persembahan, menjadi duta, memang saya peruntukan, agihan zakat saya atau apa, untuk dibahagikan juga kepada pembelajaran kanak-kanak di sekolah itu. Sekarang sudah ada hampir 50 pelajar. "Buat masa sekarang, sekolah itu diuruskan oleh sahabat baik kami di sana. Dia akan mengemaskini apa saja aktiviti pelajar di sana, seperti pengajian, ujian, hafazan, peperiksaan, malah ketika hari jadi saya dan kedua-dua anak, mereka mengadakan doa selamat di sana. 'Sekolah ini sudah hampir setahun beroperasi. Setakat ini kami menyewa tempat dulu termasuk tenaga pengajar pun kita yang bayar. Setiap bulan memang diperuntukkan RM10,000, kadang lebih dari itu, sebab ada nak beli buku dan sebagainya. Tapi amaun itu memang tetap," katanya.


Kenal sejak 2010, jejaka dari Sarawak pilihan Wany Hasrita

PETALING JAYA, 22 Julai - Penyanyi popular Wany Hasrita, 30, selamat bernikah dengan jejaka pilihannya Mohd Al-Adib Fahmi Harun, 30, dengan dua kali lafaz, di Glam Hall, Damansara Perdana, pada pukul 9.11 malam tadi. Pasangan itu dinikahkan bapa pengantin perempuan Hasbullah Hassan, 56, dengan disaksikan Penolong Pendaftar Perkahwinan Qariah Masjid Al Mukarramah, Daerah Petaling, Mat Syaharuddin Al Rasyid Mat Isa. Pada majlis itu, Wany atau nama sebenarnya Nurshazwany Hasrita Hasbullah menerima mas kahwin sebentuk cincin berlian. Manakala wang hantaran dirahsiakan serta tidak ada dulang hantaran daripada kedua-dua pihak. Wany yang popular menerusi lagu Menahan Rindu berkata, dia bersyukur majlis yang dirancang berjalan lancar dan berterima kasih kepada keluarga, rakan dan peminat yang sentiasa mendoakan yang baik-baik buat dirinya.Berkongsi mengenai lelaki yang berjaya menambat hatinya yang juga bekerja dalam bidang penerbangan di Kuching, Sarawak, mereka tidak pernah isytihar menjadi kekasih namun mengambil keputusan untuk membawa hubungan ke fasa yang lebih serius."Jika diikutkan, saya sudah kenal Adib sejak 2010 lagi melalui rakan baik saya yang juga sepupunya dan waktu itu pun saya belum menjadi penyanyi lagi.“Pada 2019 barulah kami mulai menjadi rapat. Jadi, kami mula mengikuti antara satu sama lain dalam Instagram dan banyak berhubung di situ," katanya.Menurut Wany, dia dan Adib memilih untuk bertunang pada 26 Februari lalu sebelum mengakhiri perhubungan mereka di jenjang pelamin pada hari ini. “Bukan rahsia sebenarnya. Saya pun belajar daripada pengalaman sebelum ini yang mana selagi belum ada ketetapan yang sahih dalam perhubungan itu tidak perlu dikongsikan."Jadi dalam perhubungan kali ini, saya mengambil pendekatan biar semuanya sudah ‘confirm’ barulah kita kongsikan. “Lagi pula dia juga bukan seorang yang cenderung kepada media sosial. Dia tak suka menonjolkan diri apatah lagi di media sosial. Jadi saya kena belajar untuk menjaga privasi itu. Walaupun dia jenis tak kisah, tapi saya sendiri yang nak menjaga atas dasar menghormati,” katanya.

(Wany Hasrita selamat bernikah dengan jejaka pilihannya Mohd Al-Adib Fahmi Harun pada 9.15 malam tadi)

Ditanya mengenai penerimaan suami terhadap status dirinya, Wany berkata Adib sangat memahami kerjayanya sebagai seorang selebriti tanah air. “Macam dikatakan, dia bukan jenis ‘kaki media sosial’. Disebabkan itu dia tak ambil tahu sangat. Lagu saya pun dia tak tahu banyak, jauh sekali soal gosip. Pendek kata, suami bukan seorang yang minat dalam industri hiburan. “Alhamdulillah, dia menerima saya seadanya dan sangat baik. Dia memahami kerjaya saya dan tak kacau. Cuma berpesan apa yang perlu dijaga, kena jaga. "Pendek kata, dia meletakkan kepercayaan sepenuhnya kepada saya untuk menjaga diri. Dalam masa sama, dia pun tahu siapa kawan-kawan saya, sebaliknya begitu juga saya,” katanya. Melalui perhubungan jarak jauh selama ini, Wany berkata mereka menjalaninya dengan baik sahaja selain Adib yang juga berasal dari Kuching, Sarawak. “Kami okay saja hubungan jarak jauh. Kami menjalani hubungan ini macam biasa dan tak ada isu pun. Nak kata keluar bersama, memang jarang sekali. "Sepanjang tiga tahun ini, boleh kira tak lebih 10 kali. Di IG memang tak pernah letak pun gambar dia. Yang tahu saja tahu,” katanya lagi. Kira-kira 300 tetamu hadir memeriahkan majlis pernikahan terdiri daripada keluarga kedua belah pihak, rakan terdekat dan media. Majlis kesyukuran bagi meraikan pasangan pengantin baharu ini akan diadakan pada 24 Julai ini bertempat di Cheras, Kuala Lumpur.


Wany Hasrita pilih Al-Adib Fahmi, tamatkan zaman bujang malam ini

KUALA LUMPUR, 22 Julai- Penyanyi wanita popular tanah air, Wany Hasrita mengumumkan khabar gembira bakal menamatkan zaman bujangnya hari ini.Pengumuman tersebut dikongsi menerusi laman Instagramnya petang tadi.Wany atau nama sebenarnya Nurshazwany Hasrita Hasbullah, 30 akan melangsungkan majlis akad nikah dengan jejaka pilihannya yang hanya dikenali dengan nama, Al-Adib Fahmi.Wany yang tidak memperincikan butiran majlis dalam entri Instagramnya itu, memohon doa daripada peminat dan kenalan untuk menempuh fasa baharu dalam kehidupannya."Alhamdulillah, syukur kepada Allah yang Maha Merancang tiap sesuatu di muka bumi ini. Dengan rasa rendah hati Wany ingin memohon doa kalian semua untuk Wany menempuh kehidupan di fasa yang baharu.Insya-Allah, Wany akan bernikah malam ini. Di kesempatan ini juga, Wany ingin memohon maaf andai pernah menyakiti hati, terlanjur kata atau pernah mengecilkan hati anda semua," tulis Wany di Instagramnya.Rata-rata warganet dan rakan selebriti membanjiri ruangan komen dengan ucapan tahniah dan mendoakan kelancaran majlis malam ini.Entri tersebut menerima 37,140 tontonan pelayar dan tanda pagar #AdibWany mula tular di seluruh media sosial.Wany Hasrita mula mewarnai industri muzik tanah air dengan kejayaan single sulungnya berjudul 'Menahan Rindu' dengan meraih tontonan muzik video sebanyak 37 juta di laman Youtube.

(Wany Hasrita berkongsi khabar gembira tersebut di Instagramnya petang tadi/IG Wany Hasrita)


Sutradara Iran, Jafar perlu jalani semula hukuman enam tahun penjara yang tertangguh

TEHRAN, 19 Julai- Sutradara atau pengarah filem Iran terkenal, juga pemenang anugerah berprestij Jafar Panahi yang ditahan minggu lalu di sini perlu menjalani hukuman enam tahun penjara yang disabitkan pada 2010. Demikian diumumkan pihak berkuasa kehakiman pada Selasa.

Jafar, 62 telah memenangi beberapa anugerah di festival antarabangsa untuk filem yang dikatakan mengkritik Iran moden termasuk filem “Taxi” pemenang hadiah utama di Berlin pada 2015 dan lakon layar terbaik di Cannes menerusi filem "Three Faces" pada 2018.

Ikon gelombang baharu filem Iran itu merupakan pengarah filem ke-3 yang ditahan bulan ini, selepas Mostafa Aleahmad dan Mohammad Rasoulof, pemenang Golden Bear di Berlin pada 2020 menerusi filem "There Is No Evil".

“Jafar telah dijatuhkan hukuman penjara selama enam tahun pada 2010… dan atas sebab itu dia dimasukkan ke penjara Evin untuk menjalani hukuman di sana,” kata jurucakap badan kehakiman Massoud Setayeshi kepada pemberita.

(Pengarah Filem Iran, Jafar Pahani. Gambar diambil pada 30 Ogos 2010/Fail AFP)

Jafar ditahan pada tahun 2010, selepas didakwa menyokong protes antikerajaan. Jafar juga didapati bersalah kerana “menentang sistem propaganda” dan dikenakan hukuman penjara enam tahun, dilarang mengarah atau menulis filem juga disekat daripada meninggalkan Iran.

Ada juga laporan menyebut, tindakan itu susulan penerbitan sebuah filem mengenai krisis pilihan raya Presiden Iran 2009.

Bagaimanapun, Jafar hanya menjalani hukuman penjara selama dua bulan pada 2010, dan kemudian dibebaskan secara bersyarat serta boleh dibatalkan pada bila-bila masa. Ada juga laporan menyebut Jafar dibebaskan dari penjara selepas mogok lapar.

Jafar ditahan semula pada 11 Julai lalu selepas dia pergi ke pejabat pendakwa raya untuk membuat semakan susulan mengenai situasi Mohammad Rasoulof.

Penahanan itu dibuat selepas Jafar dan Mohammad pada Mei mengecam penahanan beberapa rakan sekerja mereka menerusi surat terbuka. -AFP


J Lo, Ben Afflek berkahwin di Vegas

LOS ANGELES, 18 Julai- Pasangan selebriti Hollywood Jennifer Lopez dan Ben Affleck berkahwin hujung minggu ini di Las Vegas, 18 tahun selepas percintaan pertama mereka gagal.

Pasangan itu berkahwin pada hari Sabtu, menurut lesen perkahwinan yang mereka failkan di Clark County, Nevada.

Ia menyenaraikan pihak dalam perkahwinan itu sebagai Affleck, Benjamin Geza dan Lopez, Jennifer dan memberikan "nama baru" yang terakhir sebagai Affleck, Jennifer.

Pasangan itu masing-masing  berusia 49 dan dia 52  tahun, pertama kali bertemu di set filem "Gigli" yang ditayangkan pada tahun 2002.

Mereka menjadi sensasi media ketika berpacaran tetapi menangguhkan perkahwinan yang dirancang pada 2003, kemudian mengumumkan hubungan mereka berakhir pada awal 2004.

"Bennifer" - nama panggilan umum pasangan itu daripada hubungan pertama mereka yang sangat publisiti kembali mencetuskan sensasi dalam internet tahun lalu apabila gambar mereka bersama-sama sekali lagi mula tersebar.

Lopez dan Affleck mengumumkan pertunangan mereka pada April.

Lopez menyiarkan video dirinya kelihatan emosi dan mengagumi cincin hijaunya dalam siaran medianya, "On The JLo."

Ini adalah perkahwinan keempat untuk Lopez dan yang kedua untuk Affleck.

Lopez terdahulu membincangkan hubungannya yang kembali terjalin dengan Affleck dalam temu bual bersama-sama People pada Februari.

"Ia adalah kisah cinta yang indah yang kami mendapat peluang kedua," katanya.

Lopez sebelum ini telah berkahwin dengan pelakon Ojani Noa, penari Cris Judd dan penyanyi Marc Anthony.

Bersama Anthony, Lopez mempunyai sepasang anak kembar berusia 14 tahun, Max dan Emme.

Sementara Affleck telah berkahwin dengan pelakon Jennifer Garner dan mempunyai tiga anak  Violet, 16, Seraphina, 13, dan Samuel, 10.

Akhbar gosip TMZ berkata pasangan itu "seolah-olah tidak dapat dipisahkan" sejak mereka kembali bersama, membeli-belah bersama untuk rumah dan kadang-kadang membawa anak-anak mereka bersama.- AFP

(Foto bertarikh 8 Februari 2022, Jennifer Lopez dan pelakon Ben Affleck tiba untuk tayangan khas "Marry Me" di Directors Guild of America (DGA) di Los Angeles /AFP)


Aktor filem Godfather meninggal dunia

(Dalam gambar fail ini yang diambil pada 22 Februari 2022, pelakon James Caan tiba untuk acara tayangan perdana Ulang Tahun ke-50 "The Godfather" di Teater Paramount di Hollywood, California/AFP)

LOS ANGELES, 8 Julai- Aktor James Caan yang cukup terkenal dengan watak Sonny Corleone dalam filem ikonik, The Godfather, dilaporkan meninggal dunia pada usia 82 tahun.Pemergian Caan yang meraih pencalonan Anugerah Akademi (Oscar) bagi watak pewaris keluarga mafia dalam filem arahan Francis Ford Coppola pada 1972 itu, disahkan pengurusnya."Dengan kesedihan yang teramat, kami mengumumkan pemergian Caan (yang dikenali sebagai Jimmy) pada hari ini," kata salah seorang anggota keluarga mendiang melalui ciapan di Twitter.Pemergian Caan disahkan pengurusnya kepada AFP, namun, punca kematian tidak didedahkan.Mendiang Caan yang berkahwin empat kali, dilapor meninggalkan lima anak.Selain The Godfather, Caan membintangi filem mega lain seperti Misery, Thief dan Rollerball.Penerbit filem, Matt DelPiano menyifatkan Caan antara legenda seni terbaik."Bukan sahaja menjadi salah seorang aktor terbaik yang kita pernah lihat, mendiang juga lucu, setia, suka mengambil berat dan disayangi," katanya.

Caan memulakan karier lakonan sejak era 1960-an dengan membintangi banyak filem bersama pengarah hebat seperti Billy Wilder bagi filem Irma La Douce, Howard Hawks (El Dorado) and Coppola (The Rain People).

(Pelakon James Caan bergambar bersama isterinya pelakon Sheila Ryan (kanan)(Sheila Caan) dan pelakon Perancis-AS Lilyan Chauvin (kiri) semasa pratonton filem Funny Lady diarahkan oleh Herbert Ross di Paris, gambar fail yang diambil pada 18 Mac 1975,/AFP)

Mediang kemudian terjun dalam dunia televisyen (TV) pada 1970 dengan membintangi drama Brian's Song melakonkan watak Brian Piccolo.Namun, watak Corleone dalam filem klasik, The Godfather menempatkan Caan dalam liga tersendiri dengan bakat lakonan hebat.Filem The Godfather meraih tiga trofi Oscar termasuk Filem Terbaik dan Aktor Terbaik yang dimenangi Marlon Brando.Dalam kenyataan kepada AFP, Coppola menyifatkan Caan sebagai teman paling rapat dalam dunia perfileman."Filem dan banyak watak hebat lakonannya tidak akan dilupakan. Mendiang sentiasa menjadi sahabat, teman kolaborasi dan insan paling lucu yang pernah saya kenali."Saya ucap terima kasih kepada Tuhan atas anugerah ini (persahabatan dengan Caan)," katanya kepada AFP. -AFP


K-KOMM, Kerajaan Negeri akan bincang kurangkan cukai hiburan

PUTRAJAYA, 7 Julai - Kementerian Komunikasi dan Multimedia (K-KOMM) akan mengadakan pertemuan dengan kerajaan negeri bagi membincangkan cadangan cukai hiburan. Melalui pertemuan itu  Timbalan Menteri, Datuk Zahidi Zainul Abidin akan mencadangkan supaya pihak berkuasa tempatan (PBT) tidak mengenakan cukai hiburan yang terlampau tinggi kepada penggiat industri seni dan perfileman negara.“Kalau boleh kami minta PBT untuk tidak mengenakan cukai (hiburan) yang tinggi sangat, sekarang mereka (penggiat seni) perlu bayar cukai 25 peratus kepada PBT.“Kalau PBT kenakan cukai hiburan tinggi sangat, ia akan bantutkan perkembangan industri filem dan mutunya,” katanya kepada pemberita selepas melancarkan supertele ‘Penanggal Mak Kiah’ di sini hari ini.

(Zahidi ketika berucap pada majlis pelancaran supertele Penanggal Mak Kiah dan filem Flaka di Putrajaya/FOTO Aisya Yatim)

Zahidi berkata, duti hiburan 25 peratus bukan sahaja dikenakan bagi tayangan filem di pawagam, sebaliknya aktiviti seperti 'busking' turut dikenakan caj mahal."Ini suatu perkara yang tidak patut. Namun, bukan semua PBT begitu, hanya sesetengah saja."Jadi, saya akan berjumpa dengan kerajaan negeri untuk berbincang dengan PBT agar tidak mengenakan caj tinggi. Kalau boleh, 10 peratus cukuplah," katanya.


Karya anak tempatan ke Festival Filem Locarno

KUALA LUMPUR, 7 Julai- Satu lagi karya anak tempatan tercalon pada festival filem berprestij dunia bagi anugerah utama, ‘Golden Leopard’.Filem terbaharu Woo Ming Jin ‘Stone Turtle’, dipilih ke Pertandingan Utama ‘Concorso Internationale’ di Festival Filem Antarabangsa Locarno, Switzerland yang akan bermula 3 hingga 13 Ogos ini.Buat kali pertama dalam sejarah, sebuah filem berbahasa Melayu akan bertanding di festival tersebut, yang merupakan antara 5 festival filem paling berprestij di dunia.Selain bertanding untuk anugerah utama, Woo Ming Jin turut bertanding untuk anugerah Pengarah Terbaik, manakala kedua-dua pelakon utamanya Bront Palarae dan bintang Indonesia Asmara Abigail masing-masing akan bertanding untuk anugerah Pelakon Lelaki dan Wanita Terbaik.

Stone Turtle merupakan filem 'thriller dramatic' yang menggabungkan aksi langsung dan animasi, mengisahkan kembara masa seorang wanita dan lelaki di Pantai Timur.Diterbitkan oleh Greenlight Pictures, penggambaran bermula di Terengganu selama sebulan pada Januari lalu.Filem tersebut turut dibintangi Amerul Affendi, Maisyarah Mazlan, Samara Kenzo dan Alison Khor.

(Stone Turtle merupakan filem 'thriller dramatic' yang menggabungkan aksi langsung dan animasi, mengisahkan kembara masa seorang wanita dan lelaki di Pantai Timur)


Yasin lega tuduhan edar dadah babitkan hukuman gantung ditarik balik

PETALING JAYA, 6 Julai- Penyanyi nasyid dan komposer, Muhammad Yasin Sulaiman hari ini terlepas daripada dakwaan mengedar dadah yang memperuntukkan hukuman mati atau penjara seumur hidup selepas pihak pendakwaan menarik balik pertuduhan.Pengarah Pendakwaan Selangor Khairul Azreem Mamat memaklumkan kepada Majistret Muhammad Iskandar Zainol bahawa pihaknya turut memohon supaya Muhammad Yasin, 47, dilepas tanpa dibebaskan (DNAA) bagi kesalahan itu dan dia akan dituduh dengan dua pertuduhan baharu.Peguam Ariff Azami Hussein, Mohd Yusmadi Mohd Yusoff dan Azizul Syariman Mat Yusoff yang mewakili Muhammad Yasin tidak membantah permohonan itu.Muhammad Iskandar kemudian melepas tanpa membebaskan tertuduh daripada pertuduhan mengedar dadah mengikut Seksyen 39B(1)(a) Akta Dadah Berbahaya 1952 yang membawa hukuman mati atau penjara seumur hidup dan jika tidak dijatuhkan hukuman mati, dijatuhkan hukuman sebatan tidak kurang daripada 15 sebatan, jika sabit kesalahan.Sebelum ini Muhammad Yasin didakwa mengedar dadah jenis ganja anggaran berat 214 gram di kediamannya di Persiaran Surian Damansara Indah Resort Home, PJU 3, Kota Damansara di sini pada 5.30 petang, 24 Mac lepas. Sementara itu, Muhammad Yasin mengaku tidak bersalah atas pertuduhan baharu.Dia didakwa memberikan dirinya dadah jenis '11-nor-delta-9 tetrahydrocannabinol-9- carboxylic acid' di Pejabat Narkotik Ibu Pejabat Daerah (IPD) Petaling Jaya, pada 11.05 malam, 24 Mac lepas.Pelantun lagu Mimpi Laila itu dituduh mengikut Seksyen 15(1)(a) Akta Dadah Berbahaya dan boleh dihukum di bawah Seksyen 15 (1) akta yang sama, yang membawa hukuman denda tidak lebih RM5,000 atau dikenakan penjara maksimum dua tahun, jika sabit kesalahan.Sementara itu, di hadapan Hakim Mahkamah Sesyen Jamaludin Mat, dia juga mengaku tidak bersalah atas satu lagi pertuduhan baharu iaitu memiliki dadah jenis kanabis seberat 193.7 gram.Muhammad Yasin dituduh melakukan perbuatan itu di kediamannya pada pukul 5.30 petang, 24 Mac lepas dan pertuduhan mengikut Seksyen 6 Akta Dadah Berbahaya 1952 dan boleh dihukum di bawah Seksyen 39A(2) akta sama yang memperuntukkan hukuman penjara seumur hidup atau tidak kurang lima tahun dan boleh dikenakan hukuman sebat tidak kurang 10 sebatan, jika sabit kesalahan. Sebelum ini, di mahkamah sama, Muhammad Yasin mengaku tidak bersalah atas tuduhan menanam 17 pokok dalam pasu plastik berisi tanah dan daripadanya kanabis di kediamannya pada tarikh dan masa sama.

Penyanyi nasyid dan komposer Muhammad Yasin Sulaiman hadir di Kompleks Mahkamah Petaling Jaya hari ini, bagi sebutan kes atas dua pertuduhan menanam 17 pokok ganja dan mengedar 214 gram dadah yang dihadapinya pada 31 Mac lepas / FOTO BERNAMA

Pertuduhan dikemukakan mengikut Seksyen 6B (1) (a) Akta Dadah Berbahaya dan boleh dihukum di bawah Seksyen 6B (3) akta sama, yang memperuntukkan penjara seumur hidup dan sebat tidak kurang daripada enam sebatan, jika sabit kesalahan.Permohonan ikat jamin terhadap Muhammad Yasin yang ditahan di Penjara Sungai Buloh, bagi ketiga-tiga pertuduhan itu akan didengar pada 22 Ogos ini.Ketika ditemui di luar mahkamah, Muhammad Yasin berkata beliau lega selepas pertuduhan mengedar dadah yang memperuntukkan hukuman gantung sampai mati ditarik balik."Alhamdulillah, saya mengikut proses dan peruntukan undang-undang sedia ada dan saya amat bersyukur. Saya mengucapkan terima kasih kepada rakan dan keluarga yang banyak memberikan sokongan, merekalah sumber kekuatan utama saya," katanya. -BERNAMA


MACP dalam perbincangan lanjutkan hak cipta P.Ramlee

IPOH, 6 Julai- Badan Perlindungan Hak Cipta Muzik Berhad (MACP) kini dalam perbincangan untuk melanjutkan tempoh hak cipta karya Allahyarham Tan Sri P Ramlee yang bakal berakhir tahun depan.Pengurus Besar MACP, Mary Yap berkata ini kerana mengikut Akta Hak Cipta 1987, tempoh hak cipta semasa adalah 50 tahun iaitu selepas peninggalan pencipta.“Tempoh tersebut adalah lama, seperti lagu Tan Sri P Ramlee yang akan luput akhir tahun depan dan kami dalam perbincangan untuk melanjutkannya… Kami sedang buat perbincangan dengan pihak-pihak berkuasa untuk melanjutkan tempoh hak cipta," katanya.Beliau berkata demikian kepada pemberita selepas menandatangani Memorandum Persefahaman (MOU) dengan Majlis Bandaraya Ipoh (MBI) yang diwakili Datuk Bandar Datuk Rumaizi Baharin di Ipoh.

(Majlis MOU antara MACP dengan Majlis Bandaraya Ipoh (MBI) bagi merealisasikan Ipoh sebagai bandaraya seni)

Rumaizi pula berkata MBI merupakan pihak berkuasa tempatan pertama yang memperoleh lesen MACP untuk RadioTV MBI (RTBI) .“Kerjasama strategik dan mantap yang termeterai dalam MOU ini memastikan RTBI serta acara di bawah anjuran MBI mendapat lesen yang sah daripada MACP,” katanya.MACP merupakan badan pengutip royalti berdaftar serta organisasi pengurusan kolektif yang mewakili pemunya hak cipta muzik seperti komposer, penggubah lagu, penulis lirik dan penerbit muzik.


Mahkamah arah Ira Kazar tidak ganggu Puteri Sarah, masuk pernyataan pembelaan

KUALA LUMPUR, 4 Julai- Selebriti wanita, Faghirah Fatini Kazaruddin atau Ira Kazar yang didakwa merupakan kekasih pengarah, Syamsul Yusof diarah masuk pernyataan pembelaan terhadap tuntutan saman dikemukakan Puteri Sarah Liyana dalam tempoh sebulan, mulai hari ini.Perkara itu dimaklumkan peguam Datuk Akberdin Abdul Kader yang mewakili Puteri Sarah selaku plaintif selepas pengurusan kes di hadapan Hakim Mahkamah Sesyen, Rofiah Mohamad."Mahkamah mengarahkan pihak defendan (Ira) masuk penyataan pembelaan dalam tuntutan saman dalam tempoh sebulan."Jika perlu, plaintif akan menjawabnya. Jika tidak, mahkamah akan menetapkan tarikh bicara," katanya ketika ditemui di Kompleks Mahkamah Kuala Lumpur, hari ini.Mahkamah menetapkan 23 Ogos depan untuk pengurusan kes seterusnya.Tambah Akberdin, mahkamah turut mengekalkan perintah interim injuksi. Ia termasuklah defendan diperintah berhenti mengeluarkan, menyebarkan dan menghantar kenyataan atau apa sahaja bentuk gangguan terhadap Puteri Sarah dalam media sosial sehingga kes perbicaraan penuh."Pihak defendan tidak membantah dan perintah interim injuksi dikekalkan mahkamah," kata Akberdin.Mengulas sama ada kes saman berkemungkinan diselesaikan secara baik oleh kedua-dua pihak, Akberdin berkata, setakat ini belum ke arah itu lagi.Selain Akberdin, turut hadir, peguam, Siti Natasha Basheer Hassan dan Ummi Kartini Abd Latiff.Namun, Puteri Sarah dan Ira tidak hadir dan diwakili peguam masing-masing.Sementara itu, peguam Ammar Ghalip yang mewakili Ira ketika dihubungi mengesahkan, pihaknya perlu memasukkan pembelaan dalam tempoh sebulan, sebelum atau pada 4 Ogos depan."Saya sudah memasukkan dan menyerahkan kehadiran kepada plaintif."Hari ini, mahkamah mengesahkan defendan (anak guam) melantik peguam dan kehadiran dimasukkan pada Jumaat lalu," kata Ammar.Puteri Sarah sebelum ini bertindak memfailkan saman di Mahkamah Sesyen Kuala Lumpur dan dua aduan di Jabatan Agama Islam Selangor berhubung gangguan dan pemerasan yang diterimanya daripada Ira Kazar yang juga anak kepada pelakon vateran, Kazar.

( Peguam Datuk Akberdin Abdul Kader yang mewakili Puteri Sarah)


Wayang pacak' imbau kenangan lalu

KUANTAN, 2 Julai - 'Wayang Pacak' atau pertunjukan wayang gambar sinonim dengan Jabatan Penerangan mahu pun Radio Televisyen Malaysia (RTM) sebagai medium menyampaikan mesej kepada rakyat secara berhibur, yang dahulunya popular zaman 70an dan 80an.  Inisiatif yang dilaksanakan Unit Drama TV RTM dengan mengadakan pra-tonton drama ‘Pekan Kecil Kampung Terpencil’ di pekan Sungai Lembing seolah mengimbau nostalgia kepada penduduk selain mengambil kira lokasi penggambaran di lokasi-lokasi menarik sekitar sungai Lembing.  Menurut Penolong Pengarah Unit Drama TV RTM, Sarena Mohd Salleh setelah Negara berhadapan COVID-19 selama lebih dua tahun, ‘wayang pacak’ dilihat sebagai antara medium menarik untuk diketengahkan kepada penduduk luar bandar yang amat merindui suasana tersebut.  "Sebab wayang pacak ini terkenal sebelum ini. Kita buat kembali selepas kita beralih kepada endemik, jadi sempena hari kebangsaan kami hidupkan kembali Keluarga Malaysia kesamaan kita disini. Kami unit drama meraikan penduduk di Sungai lembing ini," kata Sarena di sini. Sementara itu, Pengerusi Jawatankuasa Kemajuan dan Kemakmuran Kampung (JKKK) sungai Lembing, Muhammad Ridzal Sukimi berharap penganjuran program ‘wayang pacak’ itu dapat dilakukan setiap tahun sebagai nilai tambah kepada aktiviti perlancongan di situ.  "Ribuan terima kasih kepada pihak RTM kerana memberi peluang kepada kami penduduk sungai Lembing merasai apa yang kita pernah rasai tahun 70an 80an iaitu wayang pacak. Saya berharap mungkin boleh bekerjasama kami dari sungai Lembing dengan pihak RTM, Dewan Bahasa dan Pustaka (DBP) untuk menjadikan program seperti ini sebagai program tahunan kita," kata Muhammad Ridzal.

Menurut Pengarah serta Penulis Skrip drama ‘Pekan Kecil Kampung Terpencil’ Wan Mohd Afzam Wan Daud, drama berkenaan digarap dengan menerapkan elemen perpaduan antara masyarakat berbilang kaum serta jalan ceritanya yang menarik.  "Untuk cerita ini pada dasarnya adalah cerita yang agak mudah, kisah percintaan yang telah putus lama kemudian pelakon wanita utama balik ke kampung bertemu dengan pelakon lelaki utama dan orang kampung yang baik hati semua cuba menyatukan percintaan mereka ini, dengan perkahwinan. Jadi ada isu konflik yang berlaku dalam perjalanan untuk menyatukan antara mereka berdua," kata Wan Mohd Afza. Drama berteraskan aspirasi Keluarga Malaysia mengandungi 10 episod itu dijangka menemui penonton pada 10 hari terakhir sebagai ‘Countdown’ menuju ke hari Kemerdekaan pada 31 Ogos nanti .Disiarkan setiap hari di saluran TV RTM. Ia turut membariskan barisan pelakon popular antaranya, Raja Ema, Mubarak Majid, Wani Kayrie, Noorkhiriah, Kamarool Yusoff, Bell Ngasri dan ramai lagi.


'Konsert Tribute Seniman Negara Dato' Seri Ahmad Nawab' sebuah penghormatan

KUALA LUMPUR, 1 Julai- Mencipta lagu-lagu sesuai dengan watak penyanyi, menjadi resepi yang menjadikan karya Datuk Seri Dr Ahmad Nawab kekal malar segar.Setelah tujuh dekad mengabdikan diri dalam bidang muzik, himpunan lagu beliau bakal berkumandang di Istana Budaya bermula malam ini.Sejajar dengan status beliau sebagai Seniman Negara, Jabatan Kebudayaan dan Kesenian Negara (JKKN) dengan kerjasama Binjamal Event selaku penerbit, mementaskan Konsert Tribute Seniman Negara, Datuk Ahmad Nawab di Panggung Sari.Turut terlibat dan menjadi rakan strategik bagi penganjuran konsert itu ialah Dewan Bandaraya Kuala Lumpur (DBKL) serta Kementerian Komunikasi dan Multimedia (K-KOMM).Ia menjadi konsert ketiga yang mengetengahkan lagu-lagu ciptaan komposer kelahiran Pulau Pinang itu, selepas Melodi Emas pada 2002 dan Melodi Emas 2 pada 2006.Dato' Seri Dr Ahmad Nawab melahirkan rasa terharu dan menyifatkan 'Konsert Tribute Seniman Negara Dato' Seri Ahmad Nawab' adalah penghormatan dan penghargaan yang amat besar buat dirinya yang telah melibatkan diri dalam industri muzik lebih setengah abad, bermula dari 1950-an hingga kini.

(Pemuzik/Penggubah lagu, Dato' Seri Dr. Ahmad Nawab)

"Saya rasa hendak menangis sebab terdengar semula lagu penyanyi-penyanyi di bawah didikan saya itu menyanyi dengan baik, rasa nak menangis saya pun terfikir bagaimana mana saya boleh hasilkan banyak lagu dan tiap-lagu lagu itu ada karakterkan. Jadi tulah saya duduk di belakang tadi meleleh juga lah saya penghargaan yang besar bagi saya", katanya semasa sidang media selepas pratonton Konsert Tribute Seniman Negara Dato' Seri Ahmad Nawab di Istana Budaya.Sejak penglibatannya dalam industri muzik, figura lagenda ini telah menggubah lebih 20,000 lagu termasuk lebih 200 album yang didendangkan oleh artis-artis tempatan dan luar negara.Sementara itu, menurut Datuk Jamal Abdillah, konsert hebat ini membariskan anak didik beliau yang bergandingan dengan penyanyi generasi baharu iaitu Wany Hasrita."Bagi saya untuk menarik generasi sekarang ini untuk mengenali Datuk Ahmad Nawab lagu-lagi ciptaannya perlu seorang yang ramai pengikut, seperti Wany Hasrita", katanya. Diiringi 60 pemuzik dari Orkestra Dewan Bandaraya Kuala Lumpur (DBKL), Konsert Tribute tersebut bakal mempersembahkan lebih 18 buah lagu yang dinyanyikan barisan penyanyi seperti Datuk Jamal Abdillah, Datuk Khatijah Ibrahim, Shidee serta Ramlah Ram.Lebih menarik, Datuk Seri Dr. Ahmad Nawab bakal membuat penampilan khas pada konsert yang bakal berlangsung hari ini hingga 3 Julai 2022.


MGGA, MIFFEST 2022 Terima sokongan penuh MOTAC

KUALA LUMPUR, 16 Jun - Buat kali ke-5, Malaysia bakal menjadi tuan rumah bagi acara Malaysia Golden Global Awards (MGGA) dan Festival Filem Antarabangsa Malaysia 2022 (MIFFest).Festival gilang gemilang itu menerima hampir 200 pencalonan dari 15 buah negara selain Kementerian Pelancongan, Seni dan Budaya (MOTAC) turut memberi sokongan penuh terhadap penganjurannya.Menurut Pengerusi MIFFest, Joanne Goh, Filem dari Amerika Syarikat bertajuk 'Edge Of The World' turut ditayangkan buat pertama kalinya yang mengisahkan kisah James Brooke dan menjalani pengambaran sepenuhnya di Sarawak.Filem popular tempatan "Prebet Sapu" turut menerima pencalonan bagi kategori Pelakon Lelaki Terbaik dan Sinematografi Terbaik.

(Anugerah MGGA akan diadakan pada 16 Julai di Istana Budaya/FOTO MGGA)

MIFFest akan berlangsung di Dadi Cinema, Pavilion Kuala Lumpur dari 10 hingga 15 Julai, manakala kemuncak malam Anugerah MGGA akan diadakan pada 16 Julai di Istana Budaya.Sementara itu, percaya pada bakat yang dimiliki anak tempatan, Penerbit Filem Aron Koh kini membuka sebuah akademi seni yang memberi fokus kepada industri perfileman.Pembukaan Quinton Academy oleh bekas pensyarah Institut Pengajian Tinggi Swasta, Universiti Lim Kok Wing itu mendapat kerjasama Akademi Filem New York yang menawarkan kursus dan sijil bertaraf antarabangsa.Quinton Academy menawarkan 10 sijil professional dengan kursus diploma dan ijazah lanjutan bakal bermula Julai ini dengan pengambilan pelajar tempatan dan antarabangsa termasuk pelajar yang akan memulakan pengajian secara dalam talian.


K-KOMM terus ketengahkan seni warisan dikir barat

KUALA LUMPUR, 17 Jun- Mengangkat dan melestarikan seni budaya dikir barat agar tidak lapuk ditelan zaman.Kementerian Komunikasi dan Multimedia menerusi RTM akan terus mengangkat martabat dan memperkasakan seni warisan dikir barat yang terkenal di Pantai Timur kepada Keluarga Malaysia.Timbalan Ketua Pengarah Operasi Penyiaran Jabatan Penyiaran, Putri Joliana Yaacob berkata seni warisan seperti dikir barat perlu dipertahankan, dijulang dan diturunkan daripada generasi kepada generasi.RTM akan terus menjadi platform ke arah mempopularkan seni persembahan budaya Melayu dalam mendepani gelombang persaingan muzik dari negara luar."RTM memang tidak ketinggalan untuk memartabatkan dikir barat ini ke serata negaralah. Memang dari dulu lagi sejak 2010 lagi saya rasa memang kita dah mulakan pertandingan ini cuma kita tangguh sekejap."Sejak 2015 hingga sekarang kita akan hidupkan balik budaya kita untuk dikir barat ini, jadi kita akan teruskan. RTM akan teruskan terutama sekali kita punya Datuk Ketua Pengarah orang Kelantan,kita akan terus hidupkan budaya dikir barat ini untuk anak-anak muda kita," kata Putri Joliana selepas Majlis Ramah Mesra Pengurusan RTM bersama Finalis Dikir Barat 2022 di Angkasapuri di sini.

(Putri Joliana Yaacob ditemui selepas Majlis Ramah Mesra Pengurusan RTM bersama Finalis Dikir Barat 2022 di Angkasapuri)

Berkonsepkan 'Menjunjung Seni dan Warisan', peringkat akhir Pertandingan Akhir Dikir Barat 2022 akan berlangsung esok di Auditorium Perdana, Angkasapuri.Disiarkan secara langsung di TV2 menyaksikan dua kumpulan dari Kelantan berentap merebut gelaran juara iatu Kumpulan Sirat Maharaja dari Bachok dan Kumpulan Sound Creative dari Pasir Puteh.


Kerjasama Malaysia dengan penggiat industri perfileman luar dipertingkat

BANGKOK, 18 Jun - Malaysia mahu meningkatkan kerjasama dengan penggiat industri perfileman luar negara khususnya di negara-negara ASEAN, dalam usaha mengangkat industri perfileman negara ke tahap lebih tinggi.Menteri Komunikasi dan Multimedia, Tan Sri Annuar Musa yang kini dalam rangka lawatan kerja ke Bangkok berkata beliau mahu meninjau peluang kerjasama antara penerbit dan pengedar filem di rantau itu. Annuar juga mahu melihat lebih banyak kerjasama terjalin, antara penggiat industri itu di Malaysia dan negara- negara ASEAN selain di China, India dan Korea.“Kita tidak boleh tunggu untuk mereka datang. Kita perlu bertindak proaktf untuk membawa industri perfileman ke tahap berikutnya,” katanya di sini.Tegasnya, penggiat industri perfileman perlu bertindak proaktif bagi membawa industri ke tahap lebih tinggi.

(Annuar dalam rangka lawatannya di Bangkok/FOTO BERNAMA)

Terdahulu, dalam lawatannya, Annuar mengadakan perbincangan dengan Ketua Pegawai Eksekutif Gross Domestic Happiness (GDH) Studio, Jina Osothsilp untuk menjalin kerjasama dengan Thailand dalam industri perfileman.

Malaysia dan Thailand sebelum ini telah menandatangani perjanjian secara bilateral dalam bidang-bidang seperti telekomunikasi, industri kreatif serta industri filem dan muzik.Namun berikutan pandemik COVID-19, perjanjian yang dicapai tidak dapat dilaksanakan dan oleh itu Annuar berkata beliau mahu inisiatif itu disambung semula.


Konsert 'Search Rockin Rooftop' pukau peminat

(Ella dan Denden berduet pada konsert 'Search Rockin Rooftop' malam tadi)

KUALA LUMPUR, 12 Jun- Kumpulan rock legenda tanah air, Search berjaya memukau peminat dengan persembahan bertenaga dalam konsert 'Search Rockin Rooftop', di Kompleks Campbell Jalan Dang Wangi, malam tadi. Search dibarisi Kid (Gitar Utama), Din (Gitar Kedua), Yanto (Bass), Minn (Drum) dan penyanyi baharu mereka dari Indonesia, Denden Gonjalez.Hampir 3,000 peminat dari seluruh negara termasuk Singapura dan Indonesia hadir pada konsert yang bermula sedikit lewat iaitu 9.45 malam berbanding waktu asal 9.00 malam, berikutan hujan lebat. Sebanyak 16 buah lagu dihidangkan selama hampir dua jam meliputi Album Fenomena, Rampage, Karisma, Rock N Roll Pie, Mentari Merah di Ufuk Timur, Langit dan Bumi serta Gema Timur Jauh.

(Persembahan bertenaga Search pada  konsert 'Search Rockin Rooftop' malam tadi)

Nyata vokalis dari Bandung, Indonesia, Denden berjaya memukau dengan mempersembahkan lagu-lagu bernada tinggi seperti Fantasia Bulan Madu.Lebih memukau peminat, ia disulami petikan gitar adik beradik, Kid dan Din yang memperlihatkan Search berada di kelas tersendiri meski kini berlainan vokalis asalnya.Pada konsert itu juga, ratu Rock Ella turut menyampaikan dua buah lagu 'Melayar Bahtera' dan 'Bayangan' berduet dengan Denden.Ramai rakan artis turut hadir memberikan sokongan antaranya Datuk Hattan, Tam Spider, Datuk Ramli Sarip, Ritz Metalasia termasuk Datuk M. Nasir yang menaikkan kumpulan itu sejak era 80-an hingga kini.


Perjumpaan dengan penggiat muzik, selesai beberapa isu - Zahidi

BAGAN DATUK, 7 Jun - Kementerian Komunikasi dan Multimedia (K-KOMM) akan membuat pertemuan bersama penggiat muzik tanah air terlebih dahulu bagi menyelesaikan isu dihadapi antaranya berkaitan pembayaran royalti dan kebajikan.  Timbalan Menterinya, Datuk Zahidi Zainul Abidin berkata pertemuan itu dibuat sebelum pihak kementerian mengambil langkah seterusnya. Jelas beliau penggiat industri muzik ketika ini tidak mempunyai badan khusus yang menyelaras kebajikan mereka seperti Perbadanan Kemajuan Filem Nasional Malaysia (FINAS) yang ditumpukan kepada pelakon.  "Masih ada yang tidak dapat kita penuhi. Ada artis-artis yang tidak puas hati dengan persatuan-persatuan mereka. Jadi kita akan adakan perjumpaan dengan artis, kita nak tahu apa cara dan kehendak mereka.

(Zahidi bercakap kepada media selepasmelawat penyanyi Datuk M. Daud Kilau di rumahnya, di sini hari ini)

"Kita akan berjumpa untuk memberikan pandangan sebelum tubuh perbadanan industri muzik ini. Apa cadangan mereka mahukan, contohnya kalau mereka tidak puas hati nak rujuk terus dengan kementerian atau bagaimana yang mereka mahukan. Kita akan dengar," kata Zahidi di sini.Ketika ini tiga badan mengutip royalti muzik iaitu Music Authors Copyright Protection (MACP) Berhad, Public Performance Malaysia (PPM) Berhad dan Recording Performers Malaysia Berhad (RPM).


YUVAN 25 - Live in concert in KL bakal diadakan pada 16-17 Julai

(Penyanyi, penulis lagu dan komposer muzik Tamil, Yuvan Shankar Raja/BERNAMA)

KUALA LUMPUR, 7 Jun- Penganjur konsert di negara ini giat menyambung semula pelancongan muzik untuk memulihkan industri pelancongan tempatan pasca pandemik, dengan konsert antarabangsa India pertama dijadual diadakan pada Julai. Malik Streams Corporation Sdn Bhd akan menganjurkan konsert yang menampilkan penyanyi, penulis lagu dan komposer muzik Tamil, Yuvan Shankar Raja di Axiata Arena, Bukit Jalil di sini pada 16 hingga 17 Julai. Ketua Pegawai Eksekutif Malik Streams Corporation, Datuk Abdul Malik Dasthigeer, berkata sambutan amat menggalakkan dengan 9,000 tiket habis dijual dalam masa kurang dua jam untuk konsert hari pertama.

(Yuvan Shankar Raja bergambar selepas sidang akhbar ‘Yuvan 25- Live in Concert Kuala Lumpur’, di Kuala Lumpur, 6 Jun 2022/BERNAMA)

“Berikutan sambutan luar biasa yang diterima kita putuskan untuk konsert itu diadakan selama dua hari.“Pada hari kedua, konsert itu akan menampilkan konsep yang berbeza daripada yang pertama, iaitu lebih kepada suasana parti,” katanya pada sidang media sempena Yuvan 25 - Live in Concert Kuala Lumpur di sini.Yuvan turut hadir pada sidang media itu.Tiket untuk hari kedua boleh didapati mulai 2.00 petang mulai 8 Jun di www.myticket.asia.Harga tiket bermula dari RM105 sehingga RM2,500.-BERNAMA


Rezeki 'Euphoria' dan 'Spider-Man', Zendaya menang anugerah MTV

LOS ANGELES, 6 Jun- Zendaya mendominasi Anugerah Filem dan TV MTV pada Ahad apabila drama remajanya "Euphoria" dan filem blokbuster adiwira "Spider-Man: No Way Home" masing-masing diundi sebagai rancangan terbaik dan filem terbaik.Anugerah itu, yang berlangsung pada permulaan musim blockbuster musim panas, diundi secara dalam talian dan menekankan populariti besar bekas bintang kanak-kanak Disney berusia 25 tahun itu.Zendaya memenangi persembahan terbaik dalam pertunjukan untuk "Euphoria", turut memenangi anugerah luar biasa untuk "pertarungan terbaik" dan anugerah baharu untuk "hookup" terbaik.Anugerah MTV telah lama menganugerahkan trofi patung "popcorn emas" dengan lidah di pipi untuk pelbagai kategori termasuk "persembahan paling menakutkan."Dengan peminat tegar digalakkan untuk mengundi lebih daripada sekali untuk artis kegemaran mereka, anugerah ini cenderung untuk mengiktiraf 'hits' atau paling digemari dalam arus perdana dan komersial dengan pengikut media sosial yang besar dan setia.Oleh itu, agak mengejutkan "Spider-Man: No Way Home" muncul box office hit terbesar sejak pendemik melanda untuk memenangi filem terbaik.Filem itu telah memperoleh hampir AS$1.9 bilion di seluruh dunia, dan merupakan hit ketiga terbesar untuk panggung domestik yang pernah ada.Ia turut meraih anugerah persembahan terbaik dalam filem untuk teman lelaki Zendaya pada skrin dan kehidupan sebenar iaitu Tom Holland.Bagaimanapun, kedua-duanya tidak menghadiri majlis itu di Santa Monica, dekat Los Angeles.Sementara itu, Jennifer Lopez menerima "Anugerah Generasi".Lopez juga memenangi lagu terbaik, untuk "On My Way (Marry Me)," manakala pemenang Grammy berusia 19 tahun, Olivia Rodrigo memenangi dokumentari muzik terbaik "Olivia Rodrigo: driving home 2 u."Jack Black turut diberi penghormatan oleh MTV. Lelaki berusia 52 tahun itu mencuba pintu masuk dengan penuh bertenaga, berguling di atas pentas disusuli sorakan penonton muda, sebelum tercungap-cungap meminta "sedikit oksigen."Daniel Radcliffe, yang memenangi penjahat terbaik untuk komedi pengembaraan "The Lost City," bergurau bahawa loghat Inggerisnya telah membuat perubahan jahatnya menjadi mudah."Ini adalah loghat kejahatan tulen yang diiktiraf secara universal," katanya."Ini adalah suara yang akan menendang anak anjing atau tidak memberi Oliver Twist lebih banyak makanan."Saya benar-benar harus berterima kasih kepada ibu bapa saya kerana hanya mempunyai pandangan jauh, selama bertahun-tahun yang lalu, untuk menjadikan saya British, supaya saya boleh membesar dengan cukup jahat untuk memenangi anugerah ini suatu hari nanti."- AFP


Amber Heard tidak mampu bayar pampasan AS$10.35 juta kepada Johnny Depp

(Selepas enam minggu perbicaraan kes saman fitnah Johnny Depp, 58 (foto kanan), terhadap bekas isteri, Amber Heard, 36 (foto kiri), juri yang bersidang Mahkamah Circuit di Fairfax Country, memutuskan pelakon itu dibayar ganti rugi AS$15 juta (RM65.7 juta)/Foto REUTERS)

WASHINGTON, 3 Jun- Pelakon Amber Heard berkemungkinan tidak dapat membayar pampasan bernilai AS$10.35 juta (RM45.39) juta kepada bekas suaminya, Johnny Depp.Peguamnya, Elaine Bredehoft, berkata anak guamnya akan membuat rayuan terhadap keputusan juri Amerika Syarikat (AS) yang memihak kepada bintang Pirates Of The Caribbean itu dalam perbicaraan kes saman fitnah yang berakhir Rabu lalu."Oh tidak sama sekali tidak," katanya ketika wawancara dalam rancangan NBC's TODAY semalam, mengenai sama ada Heard akan membayar Depp seperti diperintahkan mahkamah.Bredehoft berkata, pasukan undang-undang mewakili Depp berusaha untuk melawan Heard dan menyekat bukti penting dalam perbicaraan sekali gus menghalang juri daripada memeriksa bukti dakwaan penderaan Depp."Beberapa perkara dibenarkan di mahkamah ini yang tidak sepatutnya dibenarkan dan ia menyebabkan juri keliru.

"Keputusan itu memberi petanda buruk bagi pergerakan MeToo dan akan menghalang wanita daripada melaporkan gangguan dan penderaan seksual."Ia satu mesej yang mengerikan dan kemunduran ketara," katanya.

Sementara itu, Deep dalam kenyataan berkata, dia menganggap keputusan juri yang berpihak kepadanya umpama memberi semula kehidupannya yang sudah hilang sejak enam tahun lalu.

Juri di sebuah mahkamah di Fairfax, Virginia, kelmarin memerintahkan Heard membayar ganti rugi AS$15 juta (RM65 juta) selepas didapati memfitnah bahawa dia didera bekas suaminya itu.

Bagaimanapun, mahkamah memutuskan jumlah itu dikurangkan kepada AS$10.35 juta (RM45 juta) selari dengan had ganti rugi punitif yang dibenarkan undang-undang di negeri itu.

Depp, 58, mengemukakan saman fitnah menuntut tidak kurang AS$50 juta (RM219 juta) terhadap Heard yang didakwa memfitnahnya apabila bekas isterinya itu dalam satu artikel akhbar mendakwa dia adalah 'figura awam mewakili keganasan rumahtangga.

Heard, 36, yang pernah membintangi filem aksi Aquaman pula mengemukakan tuntutan balas menuntut AS$100 juta (RM439 juta), dengan mendakwa Depp mencemarkan reputasinya.

Kedua-duanya bertemu pada 2011 ketika berlakon filem The Rum Diary sebelum berkahwin pada Februari 2015 dan mereka berpisah dan penyelesaian perceraian dimuktamadkan dua tahun kemudian. - AFP

((Peguam mewakili Amber Heard, Elaine Bredehoft, berkata anak guamnya akan membuat rayuanterhadap keputusan juri Amerika Syarikat (AS)/Foto REUTERS)

Berita berkaitanJohnny Depp menang kes saman malu terhadap bekas isteriJohnny Depp terlepas projek AS$22.5 jutaJohnny Depp saman bekas isteri, tolak tuduhan keji terhadapnyaJohnny Depp kemuka saksi tolak dakwaan kaki pukul isteriSaksi sahkan Amber Heard didiagnosis alami gangguan kecelaruan personaliti


Telefilem ‘kayuh’ bakal menemui penonton setia slot panggung RTM sempena hari bapa

KUALA LUMPUR, 2 Jun - Bersempena sambutan Hari Bapa pada 19 Jun depan, Unit drama TV RTM membawakan sebuah telefilem yang mengangkat tema pengorbanan, kasih sayang dan kekeluargaan bertajuk "Kayuh".Memaparkan pengorbanan seorang bapa tunggal mencari rezeki sebagai penarik beca lakonan Aman Graseka, drama tersebut bakal menemui penonton setia TV1 menerusi slot Panggung RTM pada 18 Jun ini.Menurut Pengarah muda, Irfan Zainaldin, biarpun tertangguh hampir dua tahun dan berdepan wabak COVID-19 semasa sesi penggambaran dilakukan, sedikit pun tidak mematahkan semangat beliau untuk menyiapkan karya sulungnya itu.

"Kita jalankan penggambaran sewaktu virus Omicron tengah menular tahun lepas, ada krew kami yang terpaksa pulang di waktu akhir disebabkan jangkitan virus COVID-19, tapi alhamdulillah artis kami semua negatif jadi kami boleh sambung penggambaran seperti biasa dan alhamdulillah juga saya dapat menyiapkan naskah tersebut""Saya juga berharap agar penonton yang akan melihat serta merasai sendiri naskah ini bagaimana pengorbanan seorang ayah agar kita lebih menghargai mereka," katanya.Selain Aman Graseka, telefilem tersebut turut dibarisi pelakon terkemuka tanahair antaranya  Adam Shahz, Noorkhiriah, Ameerul Affendy, Azzahra, Hanis Kamal dan ramai lagi.'Kayuh' berkisarkan mengenai Pak Rahman seorang penarik beca yang bersifat patriotik dan pemurah berkorban membesarkan kedua orang anak lelakinya selepas kematian isterinya.Biarpun sikap Pak Rahman disenangi ramai, namun ada yang mencemburuinya hingga sanggup melakukan khianat kepadanya.Apa yang terjadi kepada Pak Rahmat? Jangan lupa tonton telefilem 'Kayuh' pada 18 Jun ini di saluran TV1.


Johnny Depp menang kes saman malu terhadap bekas isteri

FAIRFAX, 2 Jun – Selepas menempuhi perbicaraan selama enam minggu, pelakon Hollywood, Johnny Depp, akhirnya membuktikan dirinya tidak bersalah apabila menang kes saman fitnah terhadap bekas isteri, Amber Heard, hari ini.Depp memfailkan saman fitnah terhadap Heard atas penulisannya untuk kolum Washington Post, dengan menuntut ganti rugi sebanyak AS$50 juta (RM218 juta).Heard yang juga pelakon filem Aquaman, membalas dengan memfailkan saman menuntut AS$100 juta (RM437.8 juta) dan mendakwa dirinya mengalami ‘penderaan serta keganasan fizikal’ daripada Depp.Depp menafikan beliau pernah melakukan penderaan fizikal terhadap Heard, sebaliknya mendakwa wanita itu yang sering bertindak ganas.Juri yang bersidang Mahkamah Circuit di Fairfax Country di sini, hari ini memutuskan pelakon Pirates of the Caribbean itu dibayar ganti rugi AS$15 juta (RM65.7 juta).AS$10 juta (RM43.8 juta) dalam bentuk ganti rugi pampasan dan AS$5 juta (RM21.9 juta) dalam bentuk ganti rugi punitif.Sementara itu, Melalui kenyataan yang dimuat naik di laman Instagram, Depp meraikan kejayaan memenangi kes saman malu itu."Enam tahun lalu, hidup saya dan anak-anak termasuk mereka yang rapat dengan saya, juga mereka yang selama ini menyokong dan mempercayai saya, berubah sama sekali."Semuanya berlaku dalam sekelip mata. Tuduhan jenayah yang palsu dan serius dikenakan terhadap saya melalui media. Ini mencetuskan kebencian ramai yang berterusan biarpun tiada dakwaan dibuat ke atas saya."Perkara ini memberi impak terhadap kehidupan dan karier saya. Enam tahun kemudian, juri beri kehidupan saya semula... Saya sangat rendah diri," katanya yang tersentuh dengan sokongan dan kasih sayang peminat sepanjang perbicaraan berlangsung.Melalui kenyataan penuh emosi itu, Depp berharap usaha yang dilakukan bagi memulihkan maruahnya membantu insan lain yang mungkin berdepan situasi sama.Depp turut berterima kasih kepada hakim, juri, kakitangan mahkamah dan semua pihak lain termasuk kumpulan peguam yang melakukan tugas terbaik membantunya menegakkan kebenaran.- AFP

(Pasukan perundangan Johnny Depp berpelukan selepas juri memutuskan bahawa mereka percaya Amber Heard memfitnah bekas suaminya Johnny Depp)FOTO AFP


Konsert Dewa 19 di Kuala Lumpur

KUALA LUMPUR, 1 Jun - Khabar gembira buat peminat Dewa 19 dimana mereka bakal mengadakan Konsert Ulang Tahun Ke-30 Dewa 19 di Kuala Lumpur, September depan.Konsert jelajah yang bermula di Surabaya, Jumaat lalu itu bakal diadakan di 30 bandar termasuk Kuala Lumpur dan Singapura.Menurut Ahmad Dhani, mereka akan membawakan 30 lagu bersama barisan vokalis Dewa 19 seperti Ari Lasso, Once dan Ello untuk setiap konsert.Berkongsi perancangan ke arah konsert mega di Malaysia bersempena hari bersejarah Dewa 19, katanya penganjuran konsert tersebut adalah simbolik persaudaraan mereka sejak 35 tahun lalu."Kami juga akan membawakan lagu-lagu yang jarang sekali dimainkan sebelum ini...dari album pertama hingga album terakhir yang kesemuanya diketahui peminat Dewa 19, (Baladewa)," katanya.

(Ahmad Dhani semasa sidang media di sini)

Kali terakhir Dewa 19 mengadakan konsert di Malaysia pada 2 Februari 2019 di Stadium Malawati, Shah Alam.Namun ia berlangsung tanpa Ahmad Dhani yang ketika itu dipenjara dan digantikan anaknya, Abdul Qodir Jaelani.Vokalis dan juga pemain keyboard Dewa 19 itu tiba di Kuala Lumpur minggu lalu ditemani isterinya, Mulan Jameela telah mengadakan persembahan di festival islamik, Garden of Eid menerusi Konsert Mini Figura Seni Tersohor Indonesia, Ahmad Dhani, bertempat di Taman Botani Perdana, malam Isnin lalu.


Dian Hashim kembali dengan single kedua berjudul Petanda

KUALA LUMPUR, 1 Jun - Di bawah label KRU Music, penyanyi yang mula dicungkil bakatnya melalui sebuah program realiti, Dian Hashim kembali dengan single kedua berjudul ‘Petanda’.Jelas Dian, strategi dari pihak pengurusan KRU Music yang lebih tersusun kali ini dilihat mampu memahat namanya sebaris penyanyi-penyanyi baharu yang sedang mengorak langkah sepertinya yang sebelum ini mempertaruhkan single berjudul ‘ Aku Wanita’, dua tahun lalu.

(Dian Hashim dengan single keduanya berjudul Petanda)

Petanda hasil nukilan sepenuhnya dari komposer Neo namun turut mendapat sentuhan emas, Edry Abdul Halim dengan susunan lagu serta adunan muzik yang mantap dihasilkan di studionya di Manchester, England.Lebih mengujakan Dian, ‘Petanda’ bakal dijadikan runut bunyi bagi sebuah filem berjudul ‘7 Minggu Sebelum Kahwin’ yang dterbitkan KRU Studios dan Bloombordia arahan Eira Rahman.Single tersebut boleh distrim di semua platform digital, sementara video muzik akan ditayangkan di saluran Youtube KRU Music bermula 3 Jun 2022.


Ada keganjilan pada kematian bintang Bollywood 'KK' - Polis

KOLKATA, 1 Jun - Polis India hari ini berkata mereka sedang menyiasat kematian bintang penyanyi Bollywood Krishnakumar Kunnath, atau lebih dikenali sebagai KK, yang meninggal dunia pada usia 53 tahun selepas konsert.Penyanyi itu meninggal dunia sejurus selepas membuat persembahan di festival kolej di Kolkata pada petang Selasa.Dia dikejarkan ke hospital dari hotelnya kira-kira jam 10:30 malam, dan disahkan meninggal oleh doktor.Menteri Belia dan Sukan India, Aroop Biswas, berkata KK telah meninggal dunia akibat serangan jantung.Tetapi polis berkata mereka sedang menyiasat sama ada KK mati sebagai "kematian luar biasa", dengan laporan media mengatakan terdapat kecederaan di muka dan kepalanya.Bedah siasat akan dilakukan keesokan harinya."Kami juga sedang berbincang dengan pihak berkuasa hotel dan meneliti rakaman CCTV untuk memahami apa yang berlaku sebelum dia dibawa ke hospital," kata pegawai polis Sanjoy Mukherjee.Dilahirkan di Delhi dalam keluarga India selatan, penyanyi serba boleh itu memulakan kerjayanya dengan mengiklankan 'jingle' dan merakam lagu dalam bahasa Hindi, Tamil, Telugu, Kannada, Malayalam, Marathi dan Bengali.Seperti penyanyi latar lain di India yang menjadi bintang dengan hasil mereka sendiri, lagu-lagunya telah dipaparkan dalam filem-filem di mana para pelakon penyeragakan bibir bersama vokalnya.Lagu hitsnya dari tahun 2000-an termasuk "Aankhon Me Teri" dari filem "Om Shanti Om" dan "Khuda Jaane" dari "Bachna Ae Haseeno".Perdana Menteri Narendra Modi mengetuai penghormatan kepada penyanyi itu."Lagu-lagunya mencerminkan pelbagai emosi (dan) menyentuh hati orang ramai dari semua peringkat umur," kata Modi di Twitter."Kami akan sentiasa mengingatinya melalui lagu-lagunya. Takziah kepada keluarga dan peminatnya.""Saya tidak percaya bahawa artis berbakat seperti ini meninggalkan kami dengan cara ini. Dia mempunyai dua program berturut-turut di Kolkata," kata komposer Anupam Roy kepada AFP.Peminat memberi penghormatan pada kiriman Instagram yang disiarkan oleh pengurusannya dengan gambar menunjukkan KK menyanyi di hadapan orang ramai dalam suasana yang riuh rendah.Hantaran itu disertakan dengan kapsyen "Gig mendebarkan malam ini di Nazrul Mancha ...Sayang Kamu Semua.""Rehatlah legenda, anda akan sentiasa di hati kami," tulis seorang pengguna."Awak pergi terlalu cepat!!!!!!" komen yang lain.Salah satu lagu Hindi yang dinyanyikannya pada konsert terakhir ialah "Pal", yang mempunyai lirik "sama ada kita hidup atau tidak, kita akan ingat detik ini".Industri filem India telah kehilangan beberapa tokoh dalam beberapa tahun kebelakangan ini, termasuk penyanyi superstar Lata Mangeshkar pada usia 92 pada Februari dan pelakon veteran Dilip Kumar pada 2021 pada 98.Tahun sebelumnya, India kehilangan penyanyi yang sangat disayangi S.P. Balasubrahmanyam serta pelakon Irrfan Khan, Rishi Kapoor dan Sushant Singh Rajput.Pada hari Ahad, Sidhu Moose Wala, seorang penyanyi rap yang popular dan antara diaspora India di Britain dan Kanada, ditembak mati di negeri utara Punjab. Polis percaya pembunuhan itu ada kaitan dengan jenayah terancang.- AFP

(Polis mengangkut mayat KK, dalam kenderaan dari sebuah hospital di Kolkata pada 1 Jun 2022 - AFP)


M Nasir tetap memukau meski 40 tahun dalam industri

KUALA LUMPUR, 28 Mei - Berkecimpung melebihi 40 tahun dalam industri seni tanah air, ternyata sifu muzik, Datuk M Nasir, 64, masih berbisa dengan bakatnya yang luar biasa.Mana tidaknya, kemunculan figura itu memukau peminatnya yang tersendiri ketika membuat persembahan pada Konsert Satu Hari Di Hari Raya di Dewan Merdeka, Pusat Dagangan Dunia Kuala Lumpur (WTCKL), di sini semalam.Keghairahan M Nasir atau nama sebenar, Mohamad Nasir Mohamed mendendangkan hampir 20 buah lagu pada malam itu, menghiburkan lebih 500 orang peminatnya setelah hampir bertahun-tahun tidak tampil dengan konsert.

(Datuk M Nasir mendendangkan hampir 20 buah lagu  pada Konsert Satu Hari Di Hari Raya di Dewan Merdeka, Pusat Dagangan Dunia Kuala Lumpur (WTCKL))

Persembahan cukup 'intim' selama 2 jam itu dimulakan dengan lagu Halaman Asmara dan M Nasir kelihatan mulai selesa selepas menyanyikan lagu kelima, Hijab Kekasih.Terus menjerat memori penonton menerusi rangkaian lagu medley Sentuhan Kecundang, Sampai Hati, Sekuntum Mawar Merah dan Sahabat Gua sebelum terbuai dengan lagu terakhir, Sentuhan Listrikmu.Meskipun konsert berlangsung dalam dewan tertutup dan berkonsepkan makan malam, ternyata peminatnya turut terhibur menyanyi dan menari bersama M Nasir.Konsert tersebut diadakan bagi membantu penggiat seni melalui kerjasama Konsortium Industri Rakaman Muzik Malaysia (IRAMA).Sebahagian hasil kutipan Konsert Satu Hari Di Hari Raya itu akan diagihkan kepada penggiat seni yang kurang bernasib baik, termasuk mereka yang terkesan impak penularan pandemik COVID-19.